Z á p i s n i c a

z XVIII. zasadnutia Miestneho zastupiteľstva mestskej časti Košice-Staré Mesto, konaného          dňa 27.09.2017
------------------------------------------------------------------------------------------------------------------------

Prítomní: 	podľa prezenčnej listiny.

Bod č. 1
Otvorenie
p. Grega, starosta MČ: Konštatujem, že je  prezentovaných 9 poslancov, takže sme uznášania schopní. Ospravedlnený je pán poslanec Rácz a poslanec Bílek bude meškať. Sú nejaké pozmeňujúce alebo doplňujúce návrhy k programu rokovania? Pokiaľ nie sú, tak dávam hlasovať o tom, že sa budeme riadiť dnes programom, ktorí ste dostali v pozvánke. Hlasujte. 

Hlasovanie č. 1: za – 8 , proti – 0, zdržalo sa – 0, nehlasovalo – 1

p. Grega, starosta MČ: Program bol schválený. 

Bod č. 2
Overovatelia zápisnice

p. Grega, starosta MČ: Za overovateľov zápisnice určujem poslancov Rolanda a Hulmečíkovú. 

Bod č. 3
Voľba návrhovej komisie

p. Grega, starosta MČ: Prosím, aby ste navrhli členov do návrhovej komisie. Pán poslanec Hanesz a pán poslanec Süli. Hlasujte. Kto je ZA, aby v návrhovej komisii boli páni poslanci Hanesz a Süli?
									
Hlasovanie č. 2: za – 8, proti – 0, zdržalo sa – 0, nehlasovalo – 1

p. Grega, starosta MČ: Menovaní boli zvolení do návrhovej komisie.
 
Bod č. 4/
Voľba prísediacich Okresného súdu Košice I na volebné obdobie 2018 – 2021.

p. Grega, starosta MČ: Vítam týmto všetkých kandidátov a otváram k tomuto bodu rozpravu. 

p. Hulmečíková, zástupkyňa starostu MČ: Keďže v tomto bode som v konflikte záujmu, keďže som medzi kandidátmi na prísediacich okresného súdu, nebudem sa zúčastňovať na hlasovaní v tomto bode.

p. Grega, starosta MČ: Pokiaľ nie sú žiadne diskusné príspevky, uzatváram rozpravu a poprosím prečítať návrh na uznesenie. 

p. Süli, poslanec MČ a člen návrhovej komisie: Pán starosta, dávam návrh, že budeme hlasovať en block. Môžeme to urobiť?

p. Grega, starosta MČ: Je všeobecný súhlas? Je.
 p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice Staré Mesto volí prísediacich Okresného súdu Košice I na volebné obdobie 2018 – 2021 podľa predloženého návrhu. 

p. Grega, starosta MČ: Prosím hlasujte.

Hlasovanie č. 3: za – 8, proti – 0, zdržalo sa – 0, nehlasovalo – 1

p. Grega, starosta MČ: Konštatujem, že všetci kandidáti boli zvolení. Týmto im aj gratulujem.

Bod č. 5
Informácia o činnosti starostu mestskej časti Košice-Staré Mesto od XVII. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Otváram rozpravu k tomuto bodu. Pokiaľ sa nikto nehlási, uzatváram rozpravu, poprosím prečítať návrh na uznesenie. 

p. Süli, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice Staré Mesto berie na vedomie informáciu o činnosti starostu mestskej časti Košice Staré Mesto od XVII. zasadnutia Miestneho zastupiteľstva mestskej časti Košice Staré Mesto v predloženom znení.

p. Grega, starosta MČ: Prosím hlasujte.

Hlasovanie č. 4: za – 9, proti – 0, zdržalo sa – 0, nehlasovalo – 0

p. Grega, starosta MČ: V súvislosti s touto správou by som chcel ešte vysloviť také poďakovanie mojej zástupkyni Eve Hulmečíkovej, ktorá prevzala škôlky v takom stave, že možno hrozilo, že budeme musieť vrátiť peniaze do štátneho rozpočtu, ale napokon to naozaj bravúrne zvládla, čoho výsledkom je nedávne otvorenie prístavby Materskej školy Park Angelinum a do mesiaca by sa mala otvoriť aj Jarná. Iste viete, že to vykonáva bezplatne, čo je naozaj obdivuhodné a aspoň takou malou kytičkou by som chcel poďakovať za tú prácu a hlavne tú odbornú, ktorú do toho vložila, za vás všetkých poslancov a predovšetkým za rodičov a deti. Chcem jej zaželať veľa elánu do ďalšej práce. Ďakujem.

Bod č. 6
Informácia o plnení úloh vyplývajúcich z uznesení od XVII. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Otváram rozpravu k tomuto bodu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Süli poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie informáciu o plnení úloh vyplývajúcich z uznesení od XVII. zasadnutia Miestneho zastupiteľstva mestskej časti Košice-Staré Mesto.

p. Grega, starosta MČ: Prosím hlasujte.

Hlasovanie č. 5: za – 9, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

Bod č. 7
Správa o kontrolnej činnosti hlavného kontrolóra mestskej časti Košice-Staré Mesto za obdobie od konania XVII. rokovania Miestneho zastupiteľstva mestskej časti Košice-Staré Mesto.

p. Grega, starosta MČ: Otváram rozpravu k tomuto bodu. Pokiaľ sa nikto nehlási, uzatváram rozpravu. Poprosím prečítať návrh na uznesenie.

p. Süli poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie správu o kontrolnej činnosti hlavného kontrolóra mestskej časti Košice-Staré Mesto za obdobie od konania XVII. rokovania Miestneho zastupiteľstva mestskej časti Košice-Staré Mesto. 

p. Grega, starosta MČ: Prosím hlasujte.

Hlasovanie č. 6: za – 9, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

Bod č. 8
Správa o plnení programového rozpočtu mestskej časti Košice-Staré Mesto k 30.06.2017.

p. Grega, starosta MČ: Otváram rozpravu. 

p. Djordjevič, poslanec MČ: V prvom rade by som chcel poprosiť, keďže nasledujúci bod máme ohľadom pozemkov a takýchto vecí, zmena vzťahov k nehnuteľnostiam, či tu bude prítomná Ing. Czetöová alebo či v objasňovaní pozemkov ju bude zastupovať pán Šarocký. Chcem sa opýtať. To je mimo bodu. Čo sa týka plnenia, ja som to včera večer čítal. To je relatívne v poriadku. Vlastne takmer všetko. Chcem sa opýtať. Podprogram 1.7. Otázku budem adresovať na úrad. Čo sa týka údržby a opravy detských a basketbalových ihrísk je rozpočtovaná suma 4 000 EUR, z ktorej sa čerpalo 687 EUR. V tomto roku plánujeme investovať do nejakého ihriska? My stále začiatkom roka pri rozpočte alebo aj pri volebnom programe každý také sľuby o uzavretých kontajneroviskách o workoutových ihriskách. Jedno s druhým. Realita je v tomto roku taká, že sme 600 EUR na to minuli. Minú sa tie peniaze? Tak isto, ďalší bod 1.8. Zveľaďovanie verejných priestranstiev. Je tu 12 000 Eur v rozpočte na práce a služby, ako sú výruby, orezy stromov, zimná údržba, kamerové systémy, kontajneroviská. Čerpanie je 4 800 EUR. O výbehu pre psov vieme a ostatné ako sú naplánované, lebo už máme pomaly október. Urobíme niečo vlastne pre tých ľudí?

p. Grega, starosta MČ: Poprosím pána Šarockého, aby k tomu povedal.

p. Šarocký, referent oddelenia právneho a personálneho: Čo sa týka detských ihrísk, vždy sa plánuje každým rokom tá suma okolo 4 000 EUR kvôli tomu, pretože nevieme aké vandalské činy sa udejú počas zimných mesiacov. Začiatkom roka je potom potrebné väčšie náklady. Ide hlavne o to, keď sú poškodené tie jednotlivé hracie prvky. Vzhľadom k tomu, že tento rok chvalabohu sme nemali takéto veľké škody, čerpali sa peniaze len na výmenu piesku do pieskovísk. Momentálne je potrebné ešte zakúpiť nové odpadkové koše na Laca Novomeského na detské ihrisko a nejaké dosky doplniť na Tyršovom nábreží. Čiže to bude tak do tých 800 EUR s tým, že sme pripravovali, lebo bola tu interpelácia pána Petrovčika ešte z minulého roku ohľadom basketbalového ihriska na Kuzmányho. Urobili sme prieskum trhu na jeho revitalizáciu. Tá ponuka bola okolo 1 800 EUR. Samozrejme, my ako referenti o tom rozhodnúť nemôžeme. Takže závisí od toho, aké bude rozhodnutie vedenia úradu s tým, že urobili sme prieskum medzi obyvateľmi, ktorí sú najbližšie dotknutí. Tam bol v podstate súhlas nadpolovičnej väčšiny obyvateľov. Ostatných sme nezastihli domácnosti, ale aj domový dôverník tvrdí, že všetci ľudia privítajú revitalizáciu toho basketbalového ihriska. Ku kontajnerom. Je tam urobený prieskum trhu. Vychádza tam suma okolo 2 400 EUR s tým, že je treba dokúpiť kľúče a rozdať, čiže dokopy to bude tých 4 000 EUR. Tak sme sa vtesnali s tým, že nebude robené prestrešenie, len sa urobia uzamykania. Spoločnosť by na to mala nastúpiť v októbri. 

p. Petrovčik, poslanec MČ. Faktická poznámka: Chcem reagovať na pána Šarockého s aktuálnou informáciou zo včerajška. Čiže len potvrdiť, že áno, obyvatelia tam ten basketbalový kôš chcú prinavrátiť a naďalej aby sa to ihrisko využívalo ako doteraz na basketbal. Ešte treba podotknúť, mám to potom v interpelácii, čo máme ako jeden z posledných bodov, je tam aj problém, že tam nie je pletivo. Sú tam len stĺpy po okolí, po hranici toho ihriska. Ďalšia fáza by mala byť obnoviť aj to oplotenie toho ihriska, ale v prvej fáze ten kôš je najdôležitejší. 

p. Grega, starosta MČ: Myslím si, že pokiaľ sa zvýšia tie financie z prvej položky, tak pokiaľ by sme sa do toho vtesnali, tak by sa mohlo aj toho roku to oplotenie. 

p. Šarocký, referent oddelenia právneho a personálneho: V rámci toho sa opraví basketbalový kôš, natiahne sa pletivo na oplotenie, osadí sa brána a opraví sa asfaltový povrch na cca 30 metrov štvorcových. 

p. Süli, poslanec MČ: Mám pripomienku, čo sa týka venčovísk. Na finančnej komisii napriek tomu, že sme neboli uznášania schopní, sme sa dopočuli, že venčovisko preto nemôže byť, lebo nemožno tam zabetónovať nejaké stĺpiky a ohradenie, lebo sú tam nejaké siete tepla, elektriky. Preto sme dali za úlohu aj odbornému oddeleniu úradu, aby preskúmali možnosť mobilných betónových kociek a oplotenia, aby sme neboli viazaní výstavbou napriek tomu, že sú tam nejaké siete. To znamená, že mali by tam byť nejaké ťažké betónové kvádre a oplotenie tak urobené, že keby náhodou došlo k havárii na sieťach, aby to bolo ľahko odstrániteľné a opravené. Už to vyzerá tak, že trápime sa s venčoviskami pomaly jeden celý rok a nevieme sa dopracovať k výsledku práve preto, lebo máme vždy predstavu, že tam budú zabetónované stĺpiky. Navrhujeme, aby tam stĺpiky zabetónované neboli, ale boli mobilné. Chcel by som vás ešte upozorniť, keďže mám slovo k tomuto. Dohodli sme sa a navrhovali sme, aby úrad zabezpečil pre každého poslanca USB kľúč a celý program a materiál na rokovanie bolo nahraté na kľúče a odovzdané poslancom a potom po skončení zastupiteľstva odovzdané, aby bolo možné nahrať ďalší celý program zastupiteľstva, lebo niekedy sa mi stáva, že mi nestačí schránka poňať toľko informácií a bajtov, čo tam je. Je to tak múdrejšie, mobilnejšie. Neviem, čo na to hovoríte vy, ale myslím, že je to celkom rozumný návrh mať to na USB kľúči, dáme si to počítača, môžeme si to pozrieť, nemusíme čakať, či nám vypadne – nevypadne pošta a sme aj chránení, že to nemusí každý čítať. 

p. Grega, starosta MČ: K tomu návrhu sa vlastne vy vyjadríte, aby sme to robili komplexne pre všetkých. Z našej strany nie je problém. 

p. Djordjevič, poslanec MČ. Faktická poznámka: Pán Ing. Süli hovoril o venčovisku. Chcel by som sa opýtať, či dotáciu mesta za psa je nutné využiť do konca roka. V tom prípade už máme október pomaly. Určite nikto z nás nechce, aby sme prišli o tieto prostriedky, resp. aby boli vyhodené do vzduchu. Ak sa nedá zrealizovať, poprosil by som nejaké operatívne riešenia a keďže zastupiteľstvo neviem, či budeme mať v decembri, bola vtedy v úvahe aj výmena všetkých košov na psie exkrementy. Myslím, že by sme mali konať a prípadne aj nejaké uznesenie v tomto bode prijať.

Mgr. Till, prednosta MÚ. Faktická poznámka: Chcem len reagovať na pána Ing. Süliho, že komisia finančná a výstavby ..., my sme vlastne dali informáciu, že to venčovisko nie je problém. My na 95 percent sme možno administratívne pripravení na to, že môžeme stavať. Ale keďže sú tam siete, tak to venčovisko bude ešte menšie a z toho malého venčoviska vznikne ešte menšie venčovisko. Či má vôbec cenu toto robiť? Komisia nebola uznášania schopná, ale názor bol taký, že áno, robme. Budeme robiť v inej stavebnej technológii, nebudeme tam rýpať do zeme a osadzovať betónové a kamenné stĺpy. Takže áno, ideme do toho, pôjdeme, sme schopní. Tie peniaze sa nestratia, vyčerpajú sa. Čo sa týka USB kľúčov, tak ak viacerí poviete, že áno, je to riešenie. Niektorí nepotrebujú, lebo otvára mailovú poštu bez problémov a chce komunikáciu cez mail. Nie je problém kúpiť 13 USB kľúčov a dať ich kolegom. 

p. Petrovčik, poslanec MČ. Faktická poznámka: Chcel som len k tomu povedať. Nechcem, aby sme tu riešili venčovisko celé dopoludnie. Ale vážne, prestaňme o tom rozprávať a poďme niečo robiť. Nehľadajme veci ako sa nedajú, ale ako sa dajú. Keď na 95 percent je to už aj pripravené, tak poďme a urobme to, aby sme ešte tento rok mohli spojazdniť to venčovisko. Myslím si, že nejaké inžinierske siete ... . Keď hľadáme ako sa veci nedajú, tak samozrejme vždy nájdeme. Už sme to v podstate aj odsúhlasili minule, aj o tom už dosť rozprávali, takže poďme to už takto uzavrieť. 

p. Grega, starosta MČ: Pán Šarocký, hneď po zastupiteľstve všetko mimo a ideme na to. 

p. Hanesz, poslanec MČ: Priznám sa, nechcel som veľmi otvárať tie ihriská a už mám taký pocit, že sem tam spomeniem, že macošsky sa správame k Malej Prahe. Vidím ako celý dvor vyzerá. Ihrisko ja som urgoval. Pán Šarocký, chcem sa poďakovať, že po urgencii vlastne prikročil k tomu, zariadil. Nepredpokladám, že to bude revitalizácia, ale aspoň nejaké sanačné práce sa tam urobia. Na jednej strane sa teším, na druhej strane ľutujem, že to bude urobené teraz v septembri, keď prichádza už pomaly zima. Posielal som aj fotky. Bolo viditeľné, ako dôchodca alebo nejaký starší pán sedí so svojím vnukom niekde pri ihrisku, ktoré je v takom dezolátnom stave. Pozerá sa smutne, ako tá Malá Praha vyzerá. Bol by som rád, keby sa nejako systematickejšie k tomu pristupovalo, a nie po mojej urgencii. Každý rok sa treba na to pozrieť a keď je niečo zničené, tak to treba spraviť, a to sú haliere. Keď vidíme, že tu máme 4 tisíc, teraz sme čerpali k 31.08. 500 EUR, tak to je trošku zlá vizitka. To si musíme priznať. 

p. Grega, starosta MČ: Keď sa nikto nehlási, uzatváram rozpravu, ale ešte sa predsa chcem opýtať, aby sme sa dohodli, či áno ten USB kľúč alebo nie. Nemôže niekto mať a niekto nemať. Povedzte. Tak nahráme. Poprosím prečítať návrh na uznesenie.

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie správu o plnení programového rozpočtu mestskej časti Košice-Staré Mesto k 30.06.2017 v predloženom znení. 

p. Grega, starosta MČ: Prosím hlasujte.

Hlasovanie č. 7: za – 10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

BOD č. 9
Žiadosti o zmenu vzťahov k nehnuteľnostiam.

p. Grega, starosta MČ: Otváram rozpravu. 

p. Süli, poslanec MČ: Na komisii sme neboli uznášania schopní a je tu toho pomerne veľa. Navrhujem, pán starosta, aby sme postupovali podľa jednotlivých žiadostí a nie en block, nakoľko niekde môžeme rozhodnúť, že áno, niekde, že nie. Takže navrhujem, aby sme išli po jednotlivých bodoch.

p. Grega, starosta MČ: Je všeobecná zhoda? Dobre. Tak poďme na to.

p. Djordjevič, poslanec MČ: Bolo by vhodnejšie nabudúce, hlavne v takom prípade, keď nezasadala komisia, ako je pri návrhu prevodu majetku do mesta Košice, ktoré je v nasledujúcom bode, aby bola vizualizácia. Keď to človek chce zodpovedne zobrať a rozhodovať o tom, či niekto sa stane majiteľom pozemku, ktorý je majetkom mesta ... . Myslím, že poslanci vo svojom čase ... a zisťovať cez katasterportal ... . Nabudúce by som poprosil na projekciu ukázať. Myslím si, že ja som už vyrástol z doby, kde moje slovo bude bežať niekde do vetra a takéto veci, kde my nemôžeme predávať pozemok do dvesto metrov štvorcových a náš názor odporúča – neodporúča. Niekedy dáme odporúča a mesto úplne inak rozhodne. Dáme, že neodporúča, mesto odporúča. Ale keď sa to bude hodiť mestu alebo niekomu na tých oddeleniach, tak povedia do médií, že Staré Mesto odporučilo alebo naopak, nie mesto, ale ľudia okolo toho. Aký to má význam pri veciach, v ktorých nemá právne záväzné stanovisko mestskej časti, sa vôbec baviť tu o tom? V poriadku. Názor môžeme vyjadriť, ale väčšina bodov tu je takých, že ja tu nevidím dôvod, že by sme vôbec o niečom hlasovali.  

p. Süli, poslanec MČ: Bol by som rád, keby sme išli po jednotlivých bodoch. Teraz budeme hovoriť o bode č. 1/. Je to pozemok na trafostanicu pre Východoslovenskú distribučnú, a.s. Otázka znie. Oni tam majú v trafostanici nejaký problém s pozemkom. Toto chcú odkúpiť. Otázka teraz znie na vás poslanci, či s tým súhlasíme alebo nesúhlasíme, a nie hovoriť všeobecne. 

p. Grega, starosta MČ: Môžeme sa tak dohodnúť, že budeme .... . Je teraz diskusia k tomu prvému bodu. Tak sa dohodnime, že keď sa ukončí diskusia, hneď treba prečítať návrh na uznesenie, aby sme išli zaradom. 

p. Grega, starosta MČ: Pokiaľ sa nikto nehlási, uzatváram k tomuto bodu rozpravu a poprosím prečítať návrh na uznesenie.. 

p. Süli, poslanec MČ a člen návrhovej komisie: Návrh na uznesenie k bodu 1/. Miestne zastupiteľstvo mestskej časti Košice-Staré Mesto odporúča odkúpenie pozemku parcely registra C KN parc. č. 3215/20 o výmere 4 m2, ktorý vznikol odčlenením od pôvodnej parcely registra C KN parc. č. 3215/2, k. ú. Letná a to na základe GP č. 334/2015, na ktorom sa nachádza elektroenergetické zariadenie – trafostanica, vybudovaná v rámci stavby „Zriadenie distribučnej trafostanice a NN prípojka pre objekt JMF Košice-Hutnícka 1“, pre žiadateľa Východoslovenská distribučná, a. s. Mlynská č. 31, 040 01 Košice.
p. Grega, starosta MČ: Prosím hlasujte.

Hlasovanie č. 8: za – 9, proti – 0, zdržalo sa – 0, nehlasovalo – 1

p. Grega, starosta MČ: Bod č. 1/ bol schválený, odporúčame. Poďme k bodu 2/.

p. Süli, poslanec MČ: Bod č. 2/ je uzatvorenie zmluvy o budúcej zmluve a o zriadení vecného bremena na zriadenie Trafostanice a VN prípojky v rámci stavby B.O.C. Administratívne centrum, Továrenská ulica na parcele registra podľa predloženého znenia pre žiadateľa MM Partners, s. r. o., Kováčska č. 19, Košice. 

p. Grega, starosta MČ: Otváram rozpravu k tomuto. 

p. Djordjevič, poslanec MČ: Útvar hlavného architekta nesúhlasí s umiestnením trafostanice na predmetnej parcele, pretože sa nachádza v rámci mestskej pamiatkovej rezervácie a žiada ju umiestniť na pozemku žiadateľa, prípadne ju realizovať ako podzemnú. Ja sa budem osobne riadiť týmto stanoviskom. 

p. Grega, starosta MČ: Ďakujem. Uzatváram rozpravu a poprosím prečítať podľa predloženého návrhu. 

p. Süli, poslanec MČ a člen návrhovej komisie. Návrh na uznesenie k bodu 2/: Miestne zastupiteľstvo mestskej časti Košice-Staré Mesto Mestu  Košice neodporúča uzatvorenie Zmluvy o budúcej zmluve a o zriadení vecného bremena na zriadenie Trafostanice a VN prípojky v rámci stavby B.O.C. Administratívne centrum, Továrenská ulica na parcele registra C KN č. 2550, k. ú. Stredné mesto a parcele č. 2477, k. ú. Stredné mesto, pre žiadateľa MM Partners, s. r. o., Kováčska č. 19, 040 01 Košice. 
p. Grega, starosta MČ: Prosím hlasujte.

Hlasovanie č. 9: za – 8, proti – 0, zdržalo sa – 1, nehlasovalo – 1

p. Grega, starosta MČ: V bode č. 2/ neodporúčame. Nasleduje bod č. 3/. Otváram rozpravu.

p. Süli, poslanec MČ: V prípade bodu č. 3/. V komisii to bolo prejednané, ale nedospeli sme k záveru. Neodporúčame odpredaj pozemku. 

p. Djordjevič, poslanec MČ: Keďže je tento pozemok na ulici, kde bývam, konzultoval som túto žiadosť so spoločenstvom vlastníkov priľahlého bloku na Kuzmányho ulici, tak isto s majiteľkou budovy na Škultétyho 3 s JUDr. Solárovou. Keďže tento investor, ktorý kúpil budovu poštovej banky chce mať na prízemí komerčné priestory a na prvom a druhom poschodí nájomné byty s dlhodobým prenájmom. Ak by skutočne chcel nájomné byty s dlhodobým  prenájmom, vie pre každého svojho nájomcu za 20 EUR získať rezidentskú kartu. Jednoducho to je celé o parkovaní. Toto je zeleň, tento pozemok, 265 metrov štvorcových. Čiže sme sa zhodli asi všetci, že zeleň, ktorá nie je porušená ..., nikto nechce prísť o kúsok zelene. Navyše tento rok, nedávno, práve sa dokončuje ďalších 20 miest, čiže okolo 50 miest na Škultétyho ulici vzniklo a vzniká. Aj z tohto hľadiska je môj názor taký, že nesúhlasí.

p. Roland, poslanec MČ: Povedal som, že ani meter zelene nikomu.

p. Grega, starosta MČ: Ďakujem. Uzatváram rozpravu a poprosím prečítať návrh na uznesenie. 

p. Süli, poslanec MČ a člen návrhovej komisie: Návrh na uznesenie k bodu č. 3/: Miestne zastupiteľstvo mestskej časti Košice-Staré Mesto neodporúča Mestu  Košice odkúpenie pozemku par. č. 3812/195 k. ú. Huštáky o výmere 265 m2, ktorý sa nachádza v blízkosti nehnuteľnosti, ktorá je vo vlastníctve spoločnosti na ul. Škultétyho 1, pozemok slúži ako prejazd pre zásobovanie zo zadnej strany budovy a v budúcnosti bude využívaný ako parkovisko k budove, pre žiadateľa Hradby Centrum 1, s. r. o., Jarková 105, 080 01 Prešov.
 p. Grega, starosta MČ: Prosím hlasujte.

Hlasovanie č. 10: za – 8, proti – 0, zdržalo sa – 1, nehlasovalo – 1

p. Grega, starosta MČ: V bode č. 3/ neodporúčame. Prechádzame k bodu č. 4/. Otváram rozpravu.

p. Djordjevič, poslanec MČ: Chcem sa opýtať. Majiteľ garáže je výlučným vlastníkom garáže, ktorá je postavená na predmetnom pozemku. Prečo je stanovisko útvaru hlavného architekta neodporúčajúce? Je to stanovisko, ale zase ani oni nevymysleli patent na rozum, takže nemusím zakaždým stanovisko útvaru hlavného architekta brať ako záväzné. 

p. Grega, starosta MČ: Poprosím právnika. 

p. Bilčak, vedúci oddelenia právneho a personálneho: Stanovisko útvaru hlavného architekta je záporné z toho dôvodu, že podľa útvaru hlavného architekta je garáž postavená veľmi blízko obytného bloku. Prechádza výjazd cez chodník bez spevnenej plochy a v podstate oni vo finále odporúčajú stavbu ponechať na dožitie a navrhujú potom jej odstránenie. Také je stanovisko odborného útvaru mesta a z toho dôvodu je aj uvedené v materiáli, že je záporné.

p. Grega, starosta MČ: Pokiaľ sa nikto nehlási, uzatváram rozpravu, poprosím prečítať návrh na uznesenie. 

p. Süli, poslanec MČ a člen návrhovej komisie: Prečítam najprv prvý a potom druhý návrh. My máme tiež nárok na stanovisko. Keď sa dobre pamätám, postupovali sme podobným spôsobom, že pod garážami tie pozemky, ktoré sú, sme rozhodli, že predáme pozemky každému, kto tam má garáž. Nechcem tu komplikovať život, ale viem o tom, že pokiaľ by došlo k niečomu, že dáme zrušiť, tak musíme za garáž zaplatiť, keď je pozemok mestský a keď je tam stavba, tak to bude nekonečná dohadovačka odstrániť stavbu – neodstrániť stavbu. To nemá veľký zmysel. Keď tam bude chcieť mať niekto niečo, musí odkúpiť garáž aj s pozemkom a zbúrať, lebo to budú zbytočné komplikácie. Navrhujem, pán starosta, prečítať návrh najprv, že schválime, keď to prejde, druhú alternatívu už nebudem čítať. Návrh na uznesenie k bodu 4/: Miestne zastupiteľstvo mestskej časti Košice-Staré Mesto Mestu  Košice schvaľuje odpredaj pozemku pod garážou, par. č. 8009/4, k. ú. Letná, pre žiadateľa Juraja Kalapoša, Tyršovo nábrežie č. 8, Košice, ktorý je výlučným vlastníkom garáže. 
p. Grega, starosta MČ: Prosím hlasujte.

Hlasovanie č. 11: za – 5, proti – 0, zdržalo sa – 4, nehlasovalo – 1

p. Grega, starosta MČ: V bode č. 4/ schvaľujeme. Padlo tu v diskusii, že či máme odporučiť – neodporučiť alebo to nechať tak. Myslím si, že stále sa treba rozhodnúť áno alebo nie a napriek tomu, že potom sa to v rámci mesta môže inak urobiť, ale je to náš postoj, postoj mestskej časti, postoj poslancov a tie objekty sú v Starom Meste a tí staromešťania to vnímajú. Takže mali by sme sa vyjadrovať áno alebo nie. Ďakujem a ideme k bodu č. 5/.

p. Süli, poslanec MČ: Zhodli sme na takom názore, že zaujímavým spôsobom sa dejú tu v meste Košice veci, že niekto kúpi pozemok niekde mimo Starého Mesta a ponúka potom v zaujímavom priestore v Starom Meste ako výmenu za niečo. Má sa tam vybudovať jedna budova na tomto pozemku a chcel by som všetkých poslancov a poslankyne upozorniť na to, že za chvíľku bude dokončená výstavba na Strojárenskej ulici, 270 bytových jednotiek. Bude veľký problém, hovorím vám to dopredu, kiež by som nemal pravdu. Bude tu obrovský dopravný kolaps ráno a večer. Ďalší objekt Mlynská bašta sa buduje. Ďalší dopravný kolaps bude na Továrenskej ulici a na tej križovatke okolo bývalej turbíny, v tom kruhovom objazde. Nie je to kruhový objazd, to je len kvázi kruhový objazd. Osobne si myslím, že nemali by sme súhlasiť, aby na tomto pozemku postavili zase nejaký dom s garážou. A napriek tomu, že tu niekto tvrdí, že tam bude budovať zeleň, to je budovanie na zeleni, aj garáže. Bude to veľmi problematické miesto ďalšie, ktoré, povedal by som zodpovedne ... . Nemám žiadny záujem na ničom, aby tam nič také nebolo postavené a mali by sme postaviť negatívne stanovisko k zahusťovaniu územia na území mestskej časti Košice-Staré Mesto. Kto nemá auto alebo chodí peši, nech sa láskavo pozrie na jednotlivé križovatky, čo tam je. Je to pomaly neznesiteľné. 

p. Djordjevič, poslanec MČ: V prvom rade budem mať otázku na JUDr. Bilčaka, ale to až po mojom vstupe. Ide o to, že mne tie parcelné čísla nič nehovoria, keďže tu nemáme vizualizáciu, ale možno bude vedieť povedať o aké pozemky ide. Tu ako hovorím, čestné slovo dávam, že žiadateľov nepoznám, nikdy som s nimi nekomunikoval. Mne sa zdá, že táto žiadosť už bola v predchádzajúcej komisii raz podaná, lebo som si zapamätal, že Vranov nad Topľou, tak mi to utkvelo v pamäti. Ide tu o to, že žiadatelia majú nejaké pozemky v katastrálnom území Skladná. Je možné, že na tomto pozemku je cesta, chodník. Čiže verejný záujem. Nedostávajú ani cent od mesta za to, že na ich pozemku je chodník alebo komunikácia v správe magistrátu. Vžime sa do úlohy žiadateľa, že vy pán inžinier, keby ste mali veľký pozemok, na ktorom je chodník, vy konkrétne, lebo vy dávate najčastejšie proti nejakým výstavbám negatívne stanoviská. Som veľmi rád, že máme tu také verejné, lebo kto na vašich komisiách nebol, ako xy žiadostí ste zmiatli zo stola. Vžite sa to situácie, že na vašom pozemku by bol chodník. Nehovorím, že tu majú zostať nejaké lukratívne pozemky ako je tu žiadajú Stredné mesto alebo alternatívu dávajú Huštáky. Vžite sa vy do pozície, že na vašom majetku je nejaký chodník. Nedostávate za ani cent, lebo neviem v akej dobe sa to znárodnilo atď., kedy to prešlo do majetku, že či vy by ste nechceli zámenu pozemkov. Ľudsky sa pýtam, bez akýchkoľvek útokov.

p. Süli, poslanec MČ. Faktická poznámka: Neskúmali sme, ako sa dostali k tým chodníkom, nemám na to ani právo, ani času, ale rozhodne, keď mesto chce sa vysporiadať s pozemkami po cestami, chodníkmi, ktoré sú tam od nepamäti, nech láskavo to vykúpia od vlastníkov. Nie je možné, aby ..., príde tu nejaký pán, ktorý sa možno dostal buď dedičstvom alebo nejakou kúpou od niekoho nejaký pozemok a bude pýtať 200 štvorákov pozemok pod radnicou alebo pod kostolom sv. Alžbety. To nejde. Keď sa chceme vysporiadať s majetkovými vecami, treba, aby podľa trhovej sadzby alebo koľko peňazí je, aby sme odkúpili, aby mesto odkúpilo pozemky. To isté je s výstavbou diaľnic, kde vlastníci pozemkov brzdia výstavbu. Zase štát ako taký nechce zaplatiť trhovú hodnotu. Čítal som v novinách, že nejakí vysoko postavení politici kúpili pozemky, kde vedia o tom, že pôjde diaľnica. Potom to ťažko predávajú štátu. Je to dosť zmiešané. Myslím si, že s touto zámenou nemáme súhlasiť a v zeleni by sme už nemali budovať v žiadnom prípade. 

p. Grega, starosta MČ: Poprosím pána Bilčaka, aby zareagoval. 

p. Bilčak, vedúci oddelenia právneho a personálneho: Ak môžem zareagovať na otázku pána poslanca Djordjeviča ohľadne toho, kde sa dané nehnuteľnosti nachádzajú. Tu chcem upozorniť ctených poslancov a poslankyne. Ten návrh je daný alternatívne. Je navrhovaná zámena buď za pozemky na Kováčskej ulici, ktoré sú oproti Kasárenskému námestiu. Ak si zoberiete, ako je jestvujúce parkovisko, v podstate oproti cez cestu je blok a tam by to zasiahlo do časti dvora a do tej zelene, ktorá je pred ňou. Druhá alternatíva, ktorá je ponúkaná, je v katastrálnom území Huštáky a tá je na Vojenskej ulici vedľa budovy ústredia úradu práce. V podstate by sa mohla tiež dotknúť nášho výbehu pre psov, pretože je to susediaca budova bývalý výmenník tepla. Žiadateľ o pozemok vlastní tie pozemky, ktoré sú v tom katastrálnom území Skladná. Sú to existujúce chodníky a verejná zeleň. 

p. Blaškovičová, poslankyňa MČ: Tiež som sa chcela opýtať, že o čo sa vlastne jedná. Páni, keďže je vás tu väčšina. Chcem sa opýtať. Prečo nebola komisia uznášania schopná? Prečo sa toto zastupiteľstvo mení na zasadnutia komisie výstavby? Tie komisie máme dve. Myslím si, že ak sa komisia nezíde, tak treba nájsť nejaký náhradný termín. Proste pripraviť a naštudovať si materiál. Po prípade sme to zvykli robiť tak, že keď komisia nezasadala, tak pred zastupiteľstvom sa ráno ľudia stretli a povedali si o materiáloch, aby vedeli dať nejaké stanovisko. Dovolím si podotknúť, že takto sa to asi nemá robiť. A keď už sa to takto robí, tak naozaj potom potrebujeme relevantné informácie, tak ako pán Bilčak nám tu ich podáva. Priznám sa, že ja sa necítim dosť kompetentná, nevidela som, potrebovala by som vidieť tie materiály a potrebujem nejaké odporúčanie. V tomto prípade ale vidím, že je tu napísané: „pozemky nie sú zverené do správy mestskej časti“. Žiadny z tých pozemkov. To znamená, že akékoľvek bude naše stanovisko, aj tak o tom rozhodne mestské zastupiteľstvo. Nech sa každý podľa svojho svedomia vyjadrí a mesto rozhodne. 

p. Süli, poslanec MČ. Faktická poznámka: Komisia nebola uznášania schopná, pretože poslanci neprišli na komisiu, ospravedlnili sa neskoro a termín, ktorý bežal už nebolo možné dať dohromady komisiu. To je prvá vec. Druhá vec. Hoci čo by sme, pani poslankyňa, prijali na komisii, aj tak tu by tento materiál bol. Akurát by tu bolo napísané, že komisia prijala nejaké uznesenie. K tomuto bodu sme už raz prijali uznesenie a bolo zamietavé. My iné nič neurobíme, len trváme na pôvodnom uznesení. Aj keď nemáme v správe tento pozemok, treba podotknúť, že máme právo sa vyjadriť k tomu bodu, čo bude na území Starého Mesta, či nie, aj keď to mesto niekedy ignoruje a robí podľa svojho. 

p. Roland, poslanec MČ: Myslím si, že nekonečne sa tu opakuje, nielen na dnešnom zasadaní, že niečo je v kompetencii mesta, nie v našej kompetencii a podobne. Myslím si, že postupujeme podľa príslušných predpisov. Za druhé, máme právo na názor. Nakoniec, aj keď sa robí nejaká úprava na ulici, tak sa pýtajú okolitých obyvateľov. Myslím si, že je zbytočné opakovane s k tomu problému vracať. Kto nechce, nech nehlasuje, keď má ten pocit, že nemá hlasovať a hotovo. A mesto nech si robí to, čo uzná z hľadiska právneho za potrebné.

p. Hulmečíková, zástupkyňa starostu: Mám pozmeňujúci návrh k tomuto bodu. Prečítam ho: „Odporúča mestu Košice zámenu pozemkov podľa predloženého návrhu za parcelu č. 697 a 699 k. ú. Stredné mesto.“ Tam by som dala bodku. Nedala by som tie Huštáky kvôli tomu, aby tak ako to pán poslanec Petrovčik na komisii pri diskusii povedal, že by sme si fakt nevyrobili problém s tým venčoviskom. A prečo dávam tento pozmeňujúci návrh? Pretože pamiatkari sú za dostavbu preluk a keď si mám vybrať medzi dnešným stavom, keď tam prespávajú bezdomovci, robia neporiadok, znečisťujú verejné priestranstvo, tak ja si myslím, že lepšia tam bude budova, ktorá bude udržiavaná. 

p. Petrovčik, poslanec MČ: Ďakujem predrečníčke pani Hulmečíkovej. V podstate tým pádom som chcel povedať to isté. Čiže som chcel poukázať, čo už som na komisii spomínal, že je tam vážne trošku taký problém. Nemôže byť predsa alebo za pozemok Huštáky. Navrhujem podporiť pozmeňujúci návrh kolegyne Hulmečíkovej. Zároveň sa chcem prihovoriť. Poviem otvorene, že som videl projekt, s ktorým sa zamýšľa pri kine Úsmev, na tej parcele, ktorú chceme dať do zámeny. Určite si myslím, že to bude zveľadenie samotnej tej celej ulice, lebo ozaj je to tam také ..., samí bezdomovci a podobní asociáli, tam len vidíme, že trávia svoj čas a tak to bude aspoň pekne zastavané architektonicky. Čo som videl vizualizáciu, má tam byť nejaké múzeum, takže si nemyslím, že tam hrozí nejaká obrovská bytová zástavba.

p. Süli, poslanec MČ. Faktická poznámka: Vážené kolegyne a kolegovia, chcel by som vás upozorniť na to, že keď tam nejakí bezdomovci spia na nejakom pozemku alebo na nejakom priestore, to nie je dôvod na to, aby sa tam postavil dom. To je vec mestskej polície, aby tam udržiavala poriadok. Keď by to tak bolo všade, tak na polovičke verejných priestranstiev by sme mali postaviť nejaký dom, lebo tam spia bezdomovci. To nie je dôvod na to. Ešte by som chcel doplniť. Mám pocit, že nejaký lobing tu je, lebo bol som prejednať tento materiál a podpísať predkladaciu správu na oddelení, tak sa mi sťažovala pracovníčka, že tento pán, ktorý tu predkladá tento materiál denne vyvoláva, že kedy bude konečne a nech sa už niečo robí. My sme to raz zamietli, keď sa dobre pamätám a teraz zrazu dáme súhlas. Viete, mám z toho veľmi zlý pocit. 

p. Grega, starosta MČ: Takže hneď bude dopísaný pozmeňujúci návrh.

p. Süli, poslanec MČ a člen návrhovej komisie: Prečítam pozmeňujúci návrh k bodu č. 5. Miestne zastupiteľstvo mestskej časti Košice-Staré Mesto Mestu  Košice odporúča Mestu Košice zámenu pozemkov parcely č. 1193/4 a č. 1193/8 o celkovej výmere 172 m2, k. ú. Skladná, pre žiadateľa Ing. Mikuláša Gazdu, Železničná 7, Vranov nad Topľou, ktoré sú vo vlastníctve žiadateľa za pozemky vo vlastníctve mesta Košice, parcely č. 697 a č. 699, k. ú. Stredné mesto. 
p. Grega, starosta MČ: Prosím hlasujte.

Hlasovanie č. 12: za – 6, proti – 3, zdržalo sa – 1, nehlasovalo – 1

p. Grega, starosta MČ: Bolo to schválené podľa návrhu pani poslankyne Hulmečíkovej. Ideme k bodu č. 6/. Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 
p. Süli, poslanec MČ a člen návrhovej komisie: Návrh na uznesenie k bodu č. 6: Miestne zastupiteľstvo mestskej časti Košice-Staré Mesto Mestu  Košice odporúča Mestu Košice zámenu pozemkov parc. č. 3815/234 a 3/37 v k. ú. Huštáky – lokalita Belanská a Ondavská ulica, ktoré sú vo vlastníctve spoločnosti, za pozemky parc. C KN č. 3815/204 až 3815/227, k. ú. Huštáky a parcelu č. 3006/4 k. ú. Terasa vo vlastníctve mesta Košice, za účelom majetkovoprávneho vysporiadania, pre spoločnosť E-hold a.s. , Trieda SNP 61, 040 11 Košice.
p. Grega, starosta MČ: Prosím hlasujte.

Hlasovanie č. 13: za – 4, proti – 0, zdržalo sa – 6, nehlasovalo – 1

p. Grega, starosta MČ: Neprešlo to. 

p. Süli, poslanec MČ a člen návrhovej komisie: Návrh na uznesenie k bodu č. 6: Miestne zastupiteľstvo mestskej časti Košice-Staré Mesto Mestu  Košice neodporúča Mestu Košice zámenu pozemkov parc. č. 3815/234 a 3/37 v k. ú. Huštáky – lokalita Belanská a Ondavská ulica, ktoré sú vo vlastníctve spoločnosti, za pozemky parc. C KN č. 3815/204 až 3815/227, k. ú. Huštáky a parcelu č. 3006/4 k. ú. Terasa vo vlastníctve mesta Košice, za účelom majetkovoprávneho vysporiadania, pre spoločnosť E-hold a.s. , Trieda SNP 61, 040 11 Košice.
p. Grega, starosta MČ: Prosím hlasujte.

Hlasovanie č. 14: za – 1, proti – 2, zdržalo sa – 7, nehlasovalo – 1

p. Grega, starosta MČ: Ani toto neprešlo. Neviem, ale nemalo by to tak platiť, keď neprijmeme, že odporúčame, tak automaticky neodporúčame? Bod č. 7/. Otváram rozpravu. 

p. Djordjevič, poslanec MČ: Opäť poprosím JUDr. Bilčaka, aby mi ozrejmil ohľadom pozemkov. Žiadateľ je Ing. Peter Jakub, PhD. V katastrálnom území Južné mesto má pozemky, žiada nehnuteľnosť na Kováčskej č. 34, kde stanovisko útvaru hlavného architekta je záporné, nakoľko uvedené pozemky, ktoré sú predmetom zámeny, sú súčasťou chráneného územia mestskej pamiatkovej rezervácie. Už za chvíľu budeme mať pozemky, že niekto Dóm sv. Alžbety bude chcieť mať alebo pri fontáne pozemok. Chcel by som vedieť, ktoré pozemky sú jeho. A toto tu asi vieme, Kováčska, o aký pozemok sa jedná. Chcel by som vedieť na Kováčskej či je budova a v akom stave je, atď. 

p. Bilčak, vedúci oddelenia právneho a personálneho: Žiadateľ je vlastníkom pozemkov viacerých parcelných čísel v katastrálnom území Južné mesto, tak ako je v predloženom návrhu, ktoré sa nachádzajú pod komunikáciou, pri cestnou zeleňou a chodníkom na Južnej triede. Parcelné čísla, čo sa týka Kováčskej ulice, je to vjazd do dvora na Kováčskej 34, ktorá je vo vlastníctve mesta Košice. Stanovisko odboru útvaru hlavného architekta je záporné z toho istého dôvodu, ako bolo v bode na začiatku, kde v podstate predmetná parcela vo vlastníctve mesta tvorí mestskú pamiatkovú rezerváciu a z toho dôvodu neodporúčajú navrhovanú zámenu schváliť a odporučiť.

p. Grega, starosta MČ: Pokiaľ sa nikto nehlási, uzatváram rozpravu a poprosím prečítať návrh na uznesenie.  

p. Süli, poslanec MČ a člen návrhovej komisie: Keďže je stanovisko útvaru hlavného architekta, budem najprv čítať záporné stanovisko. Návrh na uznesenie k bodu 7: Miestne zastupiteľstvo mestskej časti Košice-Staré Mesto Mestu Košice neodporúča Mestu Košice zámenu pozemkov vedených na LV 14724 v k. ú. Južné mesto vo vlastníctve žiadateľa, ktoré tvoria chodník, zeleň a komunikáciu za nehnuteľnosti na Kováčskej č. 34 dom súp. č. 246, parcela 789 a pozemky parc. 789 a 792/2 v k. ú. Stredné mesto vo vlastníctve mesta Košice, pre žiadateľa Ing. Petra Jakuba, PhD., ktorý zastupuje (HORIZONT, výrobné družstvo invalidov v likvidácii). 
p. Grega, starosta MČ: Prosím hlasujte.

Hlasovanie č. 15: za – 8, proti – 0, zdržalo sa – 3, nehlasovalo – 0

p. Grega, starosta MČ: Takže neodporúčame. 

p. Süli, poslanec MČ a člen návrhovej komisie: Máme stanovisko útvaru hlavného architekta, že neodporúča a preto som v poradí čítal záporné stanovisko. Nie je tu žiadne pravidlo, čo mám čítať ako prvé. Riadil som sa podľa toho, že odborný útvar Magistrátu mesta Košice útvar hlavného architekta povedal, že nie neodporučíme, preto som to čítal prvé. Treba dávať pozor, páni. Vždy hovorím dopredu, čo budem čítať.

p. Grega, starosta MČ: Dobre, prosím, aby ste to poznačili, že dvaja sa zdržali. Treba dávať trošku aj pozor, čo sa povie. Takže poďme k bodu 8. 

p. Süli, poslanec MČ a člen návrhovej komisie: Budem čítať, že odporúča, lebo tam žiadne stanovisko mesta nie je. Návrh na uznesenie k bodu 8: Miestne zastupiteľstvo mestskej časti Košice-Staré Mesto Mestu  Košice odporúča Mestu Košice prenájom pozemku registra C KN č. 2406/77 o výmere 54 m2, k. ú. Stredné mesto, pre žiadateľa Spoločnosť dcér kresťanskej lásky sv. Vincenta de Paul, za účelom umiestnenia 3 kontajnerov, ktoré budú využívať na vydávanie polievok, šatstva a pod. pre bezdomovcov.
p. Grega, starosta MČ: Prosím hlasujte.

Hlasovanie č. 16: za – 9, proti – 1, zdržalo sa – 1, nehlasovalo – 0

p. Grega, starosta MČ: Čiže odporúčame. Ideme na bod č. 9/. Otváram rozpravu. 

p. Blaškovičová, poslankyňa MČ: Chcela by som poprosiť členov komisie výstavby, aby boli takí láskaví a zúčastnili sa komisie, aby nabudúce na ďalšom zastupiteľstve my, ktorí v komisii nie sme, sme mali nejaké vaše stanovisko. Preto ste v tej komisii, lebo máte byť za to svojím spôsobom zodpovední. Tak buďte takí láskaví, túto povinnosť si treba plniť. Ďakujem.

p. Roland, poslanec MČ: Ja som za charitatívnu činnosť. Nikto mi nevysvetlil, kde je to. Nikto mi nepovedal ako budú vyzerať tie kontajnery, aby sme sa jedného dňa nezobudili na to, že na jednej ulici budú tri zle vyzerajúce kontajnery, kde bude stáť rad bezdomovcov. 

p. Süli, poslanec MČ: Komu to niekomu nie je jasné, tak by som prečítal, že sa jedná o suterénny priestor. Je tam nájomník, ktorý prenajíma priestor od Bytového podniku mesta Košice a chce to odkúpiť od mesta Košice. Aby ste vedeli, o čo sa jedná. Prečítam znenie návrhu na uznesenie. Miestne zastupiteľstvo mestskej časti Košice-Staré Mesto odporúča mestu Košice odpredaj nebytového priestoru nachádzajúceho sa v suteréne na Jesennej ulici 1141/7 v Košiciach o výmene 217,06 m2 pre žiadateľa BEAUTY FOTO, s. r. o., Jilemnického 14, 040 01 Košice za účelom rekonštrukcie priestorov na skladové priestory.

p. Grega, starosta MČ: Tieto veci by sme mali prerokovať, ale je tu taký jeden môj návrh, lebo vidím, že to je také ..., či by sme to nemali prerušiť, ale to už neviem, kedy bude zase mestské, nestihneme to. 

p. Hanesz, poslanec MČ: Kým nemáme vyjadrenie vlastníkov, ktorí tam bývajú, tak to asi by sme nemali takéto veci odsúhlasovať. Poznám to, oproti bývam. Principiálne je to v poriadku. Priestory poznám, ale nie je možné, aby sme dali súhlas bez znalostí konkrétnych názorov tých ľudí, ktorí tam bývajú v tom bytovom bloku. 

p. Bilčak, vedúci oddelenia právneho a personálneho: Keď by som mohol v krátkosti zareagovať, len dve poznámky. Stanovisko útvaru hlavného architekta je kladné. Je to aj v dôvodovej správe materiálu. K druhej veci, čo sa týka stanoviska vlastníkov. Nie je to zákonná povinnosť a vzhľadom pre krátkosť času to nie je schopný úrad zabezpečiť tak, aby ste to mali na najbližšom zastupiteľstve, pretože ani mesiac nie je na to, aby sme to dali. V podstate mesto aj minule, už sme to raz riešili, povedali, že oni to dokladať nebudú. Pre nás je partner predovšetkým ten investor alebo ten pán, ktorý to chce odkúpiť. On povedal, že takéto niečo nebude zisťovať, lebo to nie je zákonná povinnosť. Preto tieto veci my nedokladáme a nestihneme to vždy ani zabezpečiť na to, aby to bolo na zastupiteľstve. Toľko na vysvetlenie. 

p. Grega, starosta MČ: Chcel by som k tomu. No áno, ale potom ... . Znova hovorím. Pokiaľ sa to schváli a tí ľudia to tam nechcú a povie sa, že mestská časť to schválila, ako je to v iných prípadoch, tak potom čo si tí ľudia budú o tom myslieť? Všetko čo sa deje, čo je zásah do nejakého bytového domu, by mali s tým súhlasiť alebo minimálne by s tým mali byť oboznámení občania. 

p. Süli, poslanec MČ. Faktická poznámka: Ešte vám pripomeniem, že tento pán, ktorý to chce kúpiť, má to v prenájme. Je tam jeden zákon, že nájomca má predkupné právo. Takže môžeme byť pekne múdri, ale má predkupné právo na odkúpenie týchto vecí tak, ako ste odkupovali vy byty v domoch, kde teraz bývate. Máte predkupné právo. On má tiež predkupné právo na odkúpenie týchto priestorov a je to suterén. Jedine problematická vec je, že tam chce mať sklady. To znamená, že tam bude privážať tovar a odvážať. Toto, čo sa týka dopravy, môže zaťažiť trošku územie, nič iné. 

p. Roland, poslanec MČ: Keďže mám aj vlastné skúsenosti, nie doslova vlastné, ale sprostredkované, bude tam sklad, ľudia tam bývajú a denne tam bude prechádzať desať, dvadsať, tridsať ľudí, ktorí budú prinášať a odnášať veci zo skladu, tak nech mi nikto nepovie, že nie je treba sa opýtať bez ohľadu na to, že je to zákonná alebo nezákonná povinnosť, že sa treba opýtať tých obyvateľov aké je stanovisko. 

p. Grega, starosta MČ: Už som to tu ja naznačil. Byť poslancom to je vlastne občianska záležitosť, ale niekedy je aj politická. To si nebudeme hovoriť. Napriek tomu, že je to len, povedal by som, poradné vyjadrenie a v konečnom dôsledku o tom rozhodne mesto, my musíme chrániť záujmy tých občanov, ktorí sú tu a ktorí bývajú v Starom Meste. A keď povieme, že nie a napriek tomu sa to schváli v meste, tak ten občan to vníma, že ich poslanci zastupujú. Je tam ešte aj to druhé B, že sú tam aj mestskí poslanci, ktorí môžu na to poukázať. Samozrejme, že je nás málo. Bolo nás päť, teraz sme len traja, ale to je vlastne v praxi, čo chcem povedať.

p. Süli, poslanec MČ: Poslanci, ktorí tu sedíme sme zrejme v nejakých spoločenstvách vlastníkov bytov a platíme ešte do toho spoločenstva ešte po starom asi päť korún za meter štvorcový mesačne na údržbu spoločných priestorov týchto domov. V tomto prípade, keďže vlastníkom nebytových priestorov je mesto cestou bytového podniku, niekedy platia, niekedy neplatia do tej kasy. V momente, nehovorím za nikoho teraz, nechcem tu lobovať za nikoho, keď tento pán získa tieto priestory a bude ich využívať na nejaké účely, v tom momente mu vzniká povinnosť platiť na údržbu spoločných priestorov mesačne ten poplatok, ktorý je zákonom stanovený. Aj to je jedno stanovisko, lebo viete, vyzerá to niekedy, čítal som nejakú správu, že nie vždy plní túto povinnosť bytový podnik a mesto Košice niekedy dlhuje – nedlhuje. Neviem presne koľko a kedy. Aj to je jedno stanovisko. Určite je možnosť, že občania, ktorí tam bývajú, majú právo a zrejme, keď pôjde namiesto fotoateliéru, ktorý tam je, bude tam sklad, zmení sa tam celý režim tejto budovy. Aj to je pravda. Keď by sa malo spýtať obyvateľov, tak mali by sa spýtať obyvateľov, či súhlasia s tým, aby tam bol sklad alebo nie. Ale to vzápätí stavebných úprav je možné sa vyjadriť, keď dobre viem, lebo tam bude rekonštrukcia týchto priestorov. Nie je to tak? 

p. Grega, starosta MČ: Ja by som odporúčal, aj do budúcna, operatívnejšie musíme my ísť, aj keď osobne za tými ľuďmi, lebo ja ani neviem, kde to je. Jednoducho, rozhodnúť bez toho ... . Keby niekto niečo chcel dať tam, kde ja bývam, alebo vy, tiež by sa nám to nepáčilo. To je už druhá vec, že sa to na meste môže schváliť, ale my by sme to mali chrániť. Ja by som osobne to posunul a nič sa nestane, keď to bude o tri mesiace. 

p. Süli, poslanec MČ: Pred celým domom je tam zákaz zastavenia. Prístup k týmto skladom nie je žiadny, ani zozadu, ani spredu. Tam je dokonca dosť zahustený priestor, lebo boli tam postavené developermi nejaké obytné budovy, keď sa dobre pamätám. Niekedy v suteréne dole bol archív Bytového podniku mesta Košice. Je to dosť veľký priestor.

p. Hulmečíková,  zástupkyňa starostu: Nevieme sa rozhodnúť, či áno, či nie. Nemáme dostatok tých informácií. Navrhujem prerušiť rokovanie v tomto bode a vrátiť sa na najbližšom zasadnutí k tomuto bodu. Budeme mať doplnené informácie a rozhodneme sa ozaj zodpovedne. To je môj návrh. 

p. Grega, starosta MČ: A aj stanoviská občanov. To je najdôležitejšie. Uzatváram rozpravu a poprosím prečítať návrh na uznesenie.
p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto Mestu  Košice schvaľuje prerušenie rokovania k bodu č. 9/ a žiada predložiť stanovisko spoločenstva vlastníkov bytov k odpredaju tohto nebytového priestoru, ale aj stanovisko k účelu prestavby.
p. Grega, starosta MČ: Prosím hlasujte.

Hlasovanie č. 17: za – 10, proti – 0, zdržalo sa – 0, nehlasovalo – 0

p. Grega, starosta MČ: Bolo to schválené.

Bod č. 9
Návrh na odňatie majetku zvereného do správy mestskej časti Košice-Staré Mesto.

p. Grega, starosta MČ: Otváram rozpravu.

p. Djordjevič, poslanec MČ: Chcel by som sa opýtať úradu alebo príslušného zamestnanca resp. predkladateľa a spracovateľa. Je tu spústa štvorcových metrov pozemkov, ktoré boli zverené do správy mestskej časti, že ako sa vlastne bude odvíjať situácia potom, ak by sme to mestu odovzdali, či náš rozpočet nebude nižší. Chýba mi tam akási finančná analýza alebo nejaký záver z toho všetkého. Nehovorím o nejakej obrovskej finančnej analýze, ale hovorím o tom, že či skutočne vieme scenár, ktorý bude nasledovať. A potom si ešte dovolím takú poznámku na záver, že čo treba kosiť alebo o čo sa treba starať, tak im vďačne dávame. V inom prípade sa ideme súdiť. Na jednej strane chceme korektné vzťahy, aby náš rozpočet bol odľahčený a na druhej strane sa správame inak a súdime sa s mestom Košice. 

p. Bilčak, vedúci oddelenia právneho a personálneho: Môžem zodpovedať na otázky pána poslanca Djordjeviča. Zmluva o zverení do správy bola uzavretá v roku 1993 za iných okolností a právneho stavu, ako je v súčasnosti. Niekedy mali mestské časti oveľa viac kompetencií, oveľa viac finančných prostriedkov. Aj z toho dôvodu im bola odovzdaná značná časť pozemkov na správu. V súčasnosti už mestská časť v podstate už nedostáva od mesta Košice potrebné transfery na to, aby tieto pozemky udržiavala a preto berte tento materiál v podstate ako ďalší blok. Už v minulosti sme navrhovali odňatie zvereného majetku v katastrálnom území Stredné mesto. Predtým sa jednalo o Tatranskú ulicu. V podstate ide ozaj o pozemky, ktoré si vyžadujú údržbu a už v súčasnosti džentlmensky spolupracujeme so správou mestskej zelene, ktorá nám vypomáha pri niektorých lokalitách, kde ozaj oni robia kosenie a potrebné veci. Tak z toho dôvodu by bolo vhodné, aby mesto Košice už aj formálne nám niektoré pozemky odobralo a zverilo to novému správcovi, ktorý sa bude o tieto pozemky starať a mesto Košice mu vyčlení na to primerané finančné prostriedky. Mestská časť na to peniaze nemá a z toho dôvodu je pred vami balík tridsiatich pozemkov, ktoré navrhujeme odňať zo správy mestskej časti. V podstate vo finále to aj tak musí schváliť mestské zastupiteľstvo. Toto je len zámer. V podstate náš návrh, či je súhlas s tým, aby sme tieto pozemky odovzdali mestu Košice a ono určí nového správcu. 

p. Roland, poslanec MČ: Je tu dôvodová správa. Potrebné prostriedky nedostáva ani od vlastníka zvereného majetku. Je to jasné ako facka. Druhá vec je, že v tejto veci síce nezáväzne, ale opakovane sme diskutovali. 

p. Hanesz, poslanec MČ: Tiež si myslím, že sa vraciame k takému evergreenu. Táto téma tu už bola veľakrát. Finančná analýza vlastne je asi taká, že máme majetok a máme nula eur za to, aby sme tento majetok udržiavali. Takže ja som jednoznačne za to, aby sme vlastne zmluvu, ktorá je z roku 1993 jednoducho zmenili a vrátili tieto pozemky. Ja som si dosť detailne pozrel na mape informácie a vidím, že je tam zeleň, keď sa dobre pamätám aj chodníky v blízkosti môjho bydliska a vidím v akom sú stave. Keď na to nemáme peniaze, tak vlastne ani zodpovednosť. Nech tú zodpovednosť preberie na seba mesto. Týmto hlasovaním by sme to aj vyjadrili. 

p. Süli, poslanec MČ: Keďže sa pamätám ako bola zmluva podpísaná, onoho času v roku 1993 príjmy mestskej časti boli úplne iné ako sú teraz. Postupne príjmy odišli aj do štátneho rozpočtu z hazardných hier, z predaja alkoholu a tabaku, daň z nehnuteľností. Pekne odišli z príjmovej časti mestskej časti, ale ten majetok, o ktorý by sme sa mali postarať, ten ostal. Navrhujem, aby sme uzavreli diskusiu k tejto problematike a odsúhlasili tento návrh preto, lebo to sme my navrhovali právnemu oddeleniu, aby postupne pripravili materiál na odovzdanie tohto majetku, ktorý nevieme obhospodarovať preto, lebo už nemáme na to finančné krytie. 

p. Petrovčik, poslanec MČ: Chcel som len doplniť, že samozrejme podporím tento návrh, čiže ten majetok samozrejme treba dať tomu, aby sa o neho staral, kto ho vlastní. Z praxe všetci vidíme, že aj tak si mesto alebo magistrát, na našich chodníkoch a majetkoch, ktoré máme zverené, si robí mesto samé čo chce bez nášho nejakého zvolenia. Myslím, že tu budeme aj nejaký bod, že keď sa vyjadrujeme k niečomu, tak aj tak nie je prihliadané na naše stanovisko. Teraz samozrejme narážam na rozširovanie parkovacích miest. Každý pozná. Nebudem tu teraz o tom rozprávať, o tých jednotlivých kauzách. Chcem len podotknúť, že je tu aj riziko úrazov. Čiže ak vidíme, hlavne na Kuzmányho sídlisku, štyridsaťročné „chodníky“, ja by som to už ani nenazýval chodníkmi, ale to sú podľa mňa skôr tankodromy, tak sa vystavujeme aj riziku. Práve preto by to mal mať v správe ten kto to vlastní a kto je za to zodpovedný, že je to v takom stave a má vydeľovať na to financie. 

p. Grega, starosta MČ: Uzatváram rozpravu. Poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto súhlasí s odňatím zvereného majetku mesta Košice na základe zmluvy č. S-170/1993 v predloženom znení.

p. Grega, starosta MČ: Prosím hlasujte.

Hlasovanie č. 18: za – 10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto žiada starostu, aby vstúpil do rokovaní s Mestom Košice ohľadne odňatia zvereného majetku mesta Košice uvedeného v bode 1/.

p. Grega, starosta MČ: Prosím hlasujte.

Hlasovanie č. 19: za – 9, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený.

Bod č. 11
Správa o stave, vývoji a vymáhaní pohľadávok mestskej časti Košice-Staré Mesto so stavom ku dňu 31.08.2017.

p. Grega, starosta MČ: Otváram rozpravu. Pokiaľ sa nikto nehlási, uzatváram rozpravu a poprosím prešíta

p. Hanesz, poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto berie na vedomie správu o stave, vývoji a vymáhaní pohľadávok mestskej časti Košice-Staré Mesto so stavom ku dňu 31.08.2017 v predloženom znení.

p. Grega, starosta MČ: Prosím hlasujte.

Hlasovanie č. 20: za – 10, proti – 0, zdržalo sa – 0, nehlasovalo – 0

p. Grega, starosta MČ: Tento bod bol schválený.

Bod č. 12
Návrh na odpísanie pohľadávok voči dlžníkom COMTEX Slovakia, s. r. o., J&J CASSOVIA, s. r. o., PIVO KOŠICE, s. r. o., WORK TEAM, s. r. o., Ivan HUBA, Ferrara, s. r. o.

p. Grega, starosta MČ: Otváram rozpravu k tomuto bodu.

p. Roland, poslanec MČ: Musím povedať, že samozrejme nevyznám sa v exekučnom zákone a        v podobných právnych predpisoch. Od toho je tu pán JUDr. Bilčak. Ale v takej jednoduchej matematike sa vyznám. Tu sa upúšťa od vymáhania pohľadávok voči dlžníkom v celkovej sume 23 tisíc eur. Mám taký dojem, že to už nie je zanedbateľná suma. To nie je o tom, že niekto dlhuje dvesto, tristo eur, čo vydržíme bez akýchkoľvek problémov. Takže mne nie je jasné prečo, aj keď viem, že niektoré pohľadávky v súčasnosti nie sú vymožiteľné. Je to jasné. Aj keď viem, že sú tam povedzme aj iné exekučné príkazy. Je tam dokonca jedna firma, tam je konkurzné jednanie, atď. Podľa mňa v tomto prípade ide o klasický podvod, ktorý je na Slovensku bežný, no ale to tu asi riešiť nebudeme. Jednoducho si myslím, že aj keď to nevymôžeme teraz, že to má spočívať, pokiaľ to zákon umožňuje.

p. Grega, starosta MČ: Poprosím o vyjadrenie pána JUDr. Bilčaka. 

p. Bilčak, vedúci oddelenia právneho a personálneho: Ak by som ešte mohol, doplním materiál v zmysle, že upustenie od vymáhania a odpis pohľadávok neznamená, že v budúcnosti, ak by nám ten dlžník zaplatil, my sa nejako bezdôvodne obohatíme, lebo sme tú pohľadávku odpísali. Treba si hlavne uvedomiť, že pokiaľ budú rásť trovy exekučného konania, kde už niektoré boli aj zastavené pri niektorých dlžníkoch, nám rastú trovy. Pokiaľ ich nezaplatí dlžník, zaplatí ich povinný. V tomto myslí zákon, že exekútor svoje peniaze dostane. To je jedno, či od povinného alebo od oprávneného, Takže aj z toho dôvodu je vhodné, aj vo všetkých prípadoch sme dôsledne zvažovali, že pri ktorých pohľadávkach áno alebo nie, ale sú to dlhoročné pohľadávky, kde vo väčšine nedošlo absolútne k uspokojeniu veriteľa. Preto aj navrhujeme, aby boli upustené od vymáhania a zbytočne nám to skresľuje účtovníctvo v zmysle, že vedieme v praxi, že máme nejaké pohľadávky, ale vo výške 23 tisíc sú ozaj nedobytné a v súčasnosti nie je možné očakávať, že budú v dohľadnej dobe splatené, ani čiastočne. 

p. Grega, starosta MČ: Pán kontrolór ešte k tomu.

p. Pillár, hlavný kontrolór MČ: Tak ako povedal vedúci právneho oddelenia, tieto pohľadávky sú dlhodobé. Tam sa viedli aj súdne spory, boli vydané platobné rozkazy, ale v konečnom dôsledku sme to dali aj na exekúciu a samotná exekútorka nám odporučila tieto pohľadávky s tým, že sú nevymožiteľné, tak zastaviť tieto exekúcie, lebo skutočne nám tam vznikajú náklady. Keď nezaplatí povinný, tak ako povedal pán Bilčak, tieto trovy exekúcie, budeme ich musieť zaplatiť my. Sú tam k týmto odpisovaným pohľadávkam správy od súdnej exekútorky, ktorá tam bližšie špecifikuje, že čo všetko lustrovala, lebo táto pani exekútorka dosť poctivo každý rok lustruje od katastra nehnuteľností, sociálnu poisťovňu, banky a jednoznačne z tej správy vyplýva, že skutočne sú to ako sa hovorí mŕtve firmy. Tam už sa nič nevymôže. 

p. Hanesz, poslanec MČ: Z toho celého mi vyplýva, že v podstate teraz sa jedná o technickú účtovnú záležitosť, aby sme v účtovníctve jednoducho tie pohľadávky odpísali. A to, že nejakým zázrakom ešte sa podarí získať nejaké peniaze, to asi naozaj je iba zázrak. Podľa mňa nám nič iné neostáva, ako aby sme si tu odpratali zo stola to, čo nám zbytočne zacláňa, takže ja to podporím.

p. Grega, starosta MČ: Ďakujem a poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Mieste zastupiteľstvo mestskej časti Košice-Staré Mesto schvaľuje upustenie od vymáhania a odpis pohľadávok voči dlžníkom: 
1. 	COMTEX Slovakia, s. r. o., Protifašistických bojovníkov č. 4, 040 01 Košice, IČO: 36 210 242 vo výške 246,28 EUR.
2. 	J&J CASSOVIA s. r. o., Kaspická 6, 040 12 Košice, IČO: 45 952 213, vo výške 6 037,37 EUR.
3. 	PIVO KOŠICE, s. r. o., Vodná 6, 040 01 Košice, IČO: 44 678 347, vo výške 285,76 EUR.
4. 	WORK TEAM, s. r. o, Hroncova 1, 040 01 Košice, IČO: 36 595 144, vo výške 4 760,94 EUR.
5. 	Ivan HUBA, Kežmarská 14, 040 01 Košice, IČO: 30 659 795, vo výške 2 773,00 EUR.
6. 	Ferrara s. r. o., Jantárová 30, 040 01 Košice, IČO: 45 298 386 vo výške 9 063,62 EUR.

p. Grega, starosta MČ: Prosím hlasujte.

Hlasovanie č. 21: za – 7, proti – 0, zdržalo sa – 0, nehlasovalo – 3

p. Grega, starosta MČ: Materiál bol schválený.

Bod č. 13
Správa o rozpočte a pohľadávkach rozpočtovej organizácie Mestská krytá plaváreň, informácia o plánovanej úprave cenníka a žiadosť o doplnenie zriaďovacej listiny.

p. Grega, starosta MČ: Otváram rozpravu k tomuto bodu. 

p. Hlivák, riaditeľ MKP: Materiál do zastupiteľstva som pripravil na základe úloh, ktoré mi vyplynuli z porady vedenia. Podávam tam krátku správu o stave rozpočtu mestskej krytej plavárne. Považoval som to za dôležité aj vzhľadom k tomu, že v tomto roku prebehla druhá etapa modernizácie bazénovej haly, kde sme mali výpadok v príjmovej časti, aby ste mali prehľad ako hospodárime a ako táto rekonštrukcia alebo ten výpadok v príjmovej časti počas doby rekonštrukcie zasiahol rozpočet. Ďalej v mojej správe uvádzam stav pohľadávok. Je to len k nahliadnutiu. Plaváreň postupuje a nakladá s pohľadávkami v zmysle platných predpisov a legislatívy, a informujem vás aj o plánovanej zmene cenníka, kde ho navrhujem zvýšiť o 10 percent. Poprosím vás, ak má niekto nejaké otázky. 

p. Grega, starosta MČ: Ešte by som poprosil pána kontrolóra v súvislosti s rozšírením okruhu tých služieb v predmete činnosti, pretože zrejme tam budú musieť byť iné varianty, buď príspevková organizácia alebo spoločnosť s ručením obmedzeným, ako je to v prípade mesta. On to vysvetlí prečo. 

p. Pillár, hlavný kontrolór MČ: Chcel by som upozorniť, že čo sa týka rozpočtovej organizácie, tým že mestská krytá plaváreň je rozpočtovou organizáciou, tak ona má priamo zo zákona zákaz vykonávať podnikateľskú činnosť, okrem činností, ktoré vyslovene na základe osobitných predpisov sú umožnené. To sa v podstate mestskej krytej plavárne veľmi netýka, skôr sa to týka škôl a iných rozpočtových organizácií. To, čo máme predložené na schválenie v tomto materiáli, tak odporúčam neschváliť, pretože takúto podnikateľskú činnosť nemôže rozpočtová organizácia vykonávať. A práve tu by som aj navrhoval do budúcnosti popremýšľať nad tým, aby sa zmenila právna forma mestskej krytej plavárne, aby mohla využiť ten potenciál, ktorý má, či už priestorový alebo možnosti. Aby mohla nejakú podnikateľskú činnosť vykonávať, tak by bolo vhodné z tej rozpočtovej organizácie ju transformovať buď na príspevkovú organizáciu, ktorá už podnikať môže alebo na inú formu, napríklad na spoločnosť s ručením obmedzeným. Asi toľko by som k tomuto bodu povedal.

p. Grega, starosta MČ: Čiže my zrejme na najbližšie zastupiteľstvo pripravíme takýto návrh. Navyše by to bolo aj výhodné pre plaváreň v súvislosti s tým, že by sa zrejme nevyhla, teda aby sa stala platcom DPH, čo by však bolo výhodné pri tých faktúrach hlavne za energie, možno aj pri tej ďalšej rekonštrukcii by sa to prípadne dalo.

p. Hanesz, poslanec MČ: Tú myšlienku, aby sa tá podnikateľská činnosť mohla vykonávať podporím. Teraz je jasné, že treba nájsť tú vhodnú právnu formu. Toto by bolo k tomu prvému bodu, resp. prvý bod má aj A aj B. Bod B je o tom, že ten cenník by sa mal upraviť o 10 percent, tak my sme vlastne už aj v rozpočte navrhovali navýšenie cenníka. Priznám sa, teraz z hlavy neviem, že o koľko percent. Tých desať percent, to je podľa mňa to minimum, čo by sme po tej rekonštrukcii mali spraviť. Čo sa týka tej zmeny predmetu, to už pán kontrolór zodpovedal. Tu by som navrhol procedurálny návrh stiahnuť ten druhý bod. O tom by sme ani nemali hlasovať, keď táto záležitosť nie je právne možná. 

p. Süli, poslanec MČ: Navrhujem prerušiť rokovanie v tomto bode a pripraviť komplexný materiál na decembrové zasadnutie. Dajte o tom prosím hlasovať.

p. Petrovčik, poslanec MČ: Ja len vítam túto iniciatívu, lebo keď sa rozpamätám na začiatok svojho pôsobenia ako poslanca, myslím to bola prvá vec, s čím som sem prišiel. Nerozumel som tomu, prečo tá plaváreň je stále tak inštituciovaná tak ako je. Už vtedy som hovoril, že by to malo mať takú nejakú formu. Teraz už len ozaj vítam, že ideme do tejto formy a myslím si, že obchodná spoločnosť by bola najlepšia, lebo z hľadiska týchto daňových predpisov a hlavne kvôli DPH je to najrozumnejšie. 

p. Grega, starosta MČ: Poprosím, aby sa hlasovalo o tom návrhu na prerušenie. 

p. Süli , poslanec MČ a člen návrhovej komisie. Návrh na uznesenie: Miestne zastupiteľstvo mestskej časti Košice-Staré Mesto schvaľuje prerušenie rokovania o tomto bode a žiada predložiť komplexný návrh na zasadnutie miestneho zastupiteľstva v decembri 2017.

p. Grega, starosta MČ: Prosím hlasujte. 

Hlasovanie č. 22: za – 9, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený. Takže je to prerušené.  

BOD č. 14
Pokračovanie rokovania miestneho zastupiteľstva o prerušenom bode zo XIV. zasadnutia zo dňa 15.12.2017 – Informatívna správa – vytipovanie vhodných parkovacích plôch a podzemných parkovísk.

p. Grega, starosta MČ: Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto
1/ berie na vedomie predloženú informatívnu správu,
2/ konštatuje, že na území mestskej časti Košice-Staré Mesto nie sú vhodné lokality na vybudovanie nových povrchových parkovísk,
3/ odporúča mestu Košice budovať nové parkovacie miesta len formou hromadných parkovacích domov.

Hlasovanie č. 23: za –7, proti – 0, zdržalo sa – 2, nehlasovalo – 1

p. Grega, starosta MČ: Materiál bol schválený.

BOD č. 15
Stanovisko mesta Košice k spracovaniu projektu dopravného značenia prechodov pre chodcov na Kuzmányho sídlisku.

p. Grega, starosta MČ: Otváram rozpravu. 

p. Djordjevič, poslanec MČ: Nie celkom sa stotožňujem so stanoviskom mesta hlavne kvôli ulici Kpt. Nálepku. To istotne aj kolega pán Petrovčik vie potvrdiť, že touto ulicou si autá vysokou rýchlosťou skracujú cestu na ulicu Čsl. armády. Argumentom rozumiem, lebo hovoria tam o plynoch z áut, ale aj keď ten retardér začne byť rozkývaný, tak sú dosť hlučné. Oni navrhujú, že by ten existujúci, ktorý je v strede ulice, bol premiestnený na začiatok, lenže tá ulica je dosť dlhá. Autá vyvinú rýchlosť. Ja by som trval na osadení ešte jedného, keďže tam v pôvodnom návrhu boli až tri prechody naznačené. Ale v poriadku, hlavne ohľadom tých retardérov som chcel, že aspoň jeden retardér, aj keď mesto to má v konečnom dôsledku financovať, takže oni budú rozhodovať o tom. Do žiadosti to ale môžeme uviesť. Aj obyvatelia jednotlivých vchodov sú za tie spomaľovače, lebo keď tam nie je retardér, značku obytná zóna nie je možné osadiť, lebo keď je značne obytná zóna, v tom prípade by nebolo možné ani parkovanie na tejto ulici. Tam je pozdĺžne parkovanie. Čiže v záujme ochrany ľudí a detí, ktoré chodia na Laca Novomeského, by som na tom spomaľovači trval. K ostatným veciam nemám výhrady.

p. Petrovčik, poslanec MČ: Chcel by som trošku k tejto téme doplniť. Celé to vzniklo na podnet jednotlivých obyvateľov, hlavne z Kpt. Nálepku, ktorí vlastne týmto podnetom chceli dať zadosť bezpečnosti, ktorá je momentálne na dosť nízkej úrovni z hľadiska bezpečnosti detí, ktoré idú hlavne v ranných hodinách do školy. Preto vznikla celá táto myšlienka doplnenia prechodov pre chodcov a spomaľovacích retardérov. Následne sa k tomu pridal pán MUDr. Roland, ktorý tam doplnil ešte tú časť v Parku Angelinum. Odpoveď pána Lazúra je taká aká je. K tomu len chcem povedať toľko, že áno, môžeme sa tu baviť, už minule sme sa tu bavili. Nerozumiem, prečo my máme robiť projektovú dokumentáciu, ale to sme už myslím tu minule prejednávali. Myslím si, že kvôli tej bezpečnosti tých detí tohto sídliska Kuzmányho by sme mali, keď ozaj magistrát nie je ochotný, tak to urobme my. Potom aby sme zároveň mali garanciu, že keď tá projektová dokumentácia bude vypracovaná a schválená, tak aby ozaj aj magistrát potom pristúpil k realizácii, pretože máme aj na základe tejto požiadavky pocit, že mesto sa tu snaží vyhnúť takýmto investíciám a vidieť to aj na nejakom takom zdôvodňovaní, že radšej tu chcú posúvať nejaký retardér z konca na začiatok ulice Kpt. Nálepku miesto toho, aby sa dal ešte jeden. To sú vyslovene také iracionálne argumenty, ktoré samozrejme chápem, že magistrát nechce minúť na túto zónu ani euro. O to viac ma prekvapujú kroky magistrátu, konkrétne na Vojenskej ulici, a to budem potom aj interpelovať v závere, kde zo dňa na deň vyrastie zábradlie v dĺžke takmer 50 metrov pri chodníku, ktoré je absolútne nepotrebné, ale je potrebné pre firmu EEI, lebo vďaka tomuto zábradliu samozrejme sa zabráni vstupu vozidiel do nejakých tých širších chodníkov, kde v podstate doteraz parkovali. Je zaujímavé, že peniaze na bezpečnosť detí nie sú, ale keď ideme pomáhať biznisu EEI, tak tam máme za týždeň postavené zábradlia, zátarasy, ploty. Tam zrazu s peniazmi problémy nie sú. Určite poďme do toho, urobme ten projekt, aby sme čím skôr zabezpečili tieto prechody. 

p. Djordjevič, poslanec MČ. Faktická poznámka: Budem reagovať na predrečníka. S úvodom absolútne súhlasím, všetko čo povedal, len chcem reagovať na to zábradlie, ktoré vzniklo. Päťdesiat metrové. Nemeral som ho, ale môže byť. Nemá to v žiadnom prípade nič spoločné s EEI. Písal som ešte pred rokom žiadosť na základe spoločenstva vlastníkov bytov, s ktorými som konzultoval. Ide tu o ochranu zdravia chodcov. Tak isto je tam dva a pol tisíc zamestnancov firmy T-Systems, lebo si skracovali cez trávnik a chodili mimo prechodu pre chodcov na Karpatskú ulicu. Neriešil som to oficiálnou interpeláciou. Písal som priamo na referát dopravy a ak mojej žiadosti bolo vyhovené, resp. oni uznali, že je to vhodná investícia pre ochranu zdravia obyvateľov Košíc, tak ja som za spoločnosť EEI v tomto prípade v žiadnom prípade neloboval, ale išlo o ochranu chodcov. 

p. Petrovčik, poslanec MČ: Áno, môžeme sa tu teraz baviť nebolo – bolo. Proste každý si o tom urobí úsudok. Každý racionálne uvažujúci človek vidí, že v nejakom prípade sa koná za týždeň, v nejakom si tu budeme dopisovať rok. Bezpečnosť pracovníkov T-Systems. Neviem ako tie zátarasy vo forme tých tyčí, ktoré sa podávali všade na vstupy do chodníkov, aby vozidlá tam nemohli vojsť, neviem čo toto je za bezpečnosť. Ako toto má vplývať na bezpečnosť pracovníkov T-Systems. Každému je jasné načo tieto tyče slúžia a čo je ich základný zmysel. Takže ozaj nerobme si tu z ľudí dobrý deň. 

p. Süli, poslanec MČ: Odbočujeme od programu rokovania. Je tu návrh, ktorý spočíva v tom, že kto urobí projektovú dokumentáciu na danú problematiku. Minule sme hovorili o tom, že aby aj mesto projektovú dokumentáciu robilo. Mesto nám odpovedalo, že projektovú dokumentáciu máme pripraviť my a realizáciu pripravia oni. Na komisii, aj keď sme neboli uznášania schopní sme prejednali túto problematiku a tam sme si povedali, že je to tak minimálna čiastka ohľadom celej tejto problematiky, že komisia, aj keď nebola uznášania schopná, navrhuje, aby tú projektovú dokumentáciu mestská časť urobila a predložila mestu na realizáciu. O tom tu je reč, o ničom inom. 

p. Roland, poslanec MČ: Pripadá mi to ako mlátenie prázdnej slamy, ale neprestanem, lebo začínam sa čím ďalej vciťovať do pozície obyvateľov, ktorí sa nedokážu domôcť ničoho, keď ja ako poslanec som nedokázal daný problém vyriešiť za jeden aj trištvrte roka. Po prvé. Dojíma ma starostlivosť o zdravie obyvateľov, pretože na retardéroch je zvýšená hlučnosť. Neviem síce koľko decibelov. Sú tam zvýšené výfukové plyny. Neviem do akej miery to ovplyvní všetky výfukové plyny v meste Košice a hlavne odpratávanie snehu a podobných vecí. Ja si nájdem nejakého poslanca Národnej rady Slovenskej republiky, ktorý podá novelizáciu zákona. Myslím, že sa to volá zákon o cestnej premávke, aby boli odstránené všetky retardéry v tejto republike, pretože odpoveď, ktorú som dostal, myslím tú časť, nezodpovedá zákonu. Ale pôjdem na to presne rovnakým spôsobom. A teraz prvá časť. Žiadam pána starostu prostredníctvom jeho zamestnancov, aby mestská časť Staré Mesto požiadala políciu Slovenskej republiky, aby v pravidelných intervaloch merala dodržiavanie rýchlosti 20 km/h na úseku v Park Angelinum. Prosím, aby to bolo realizované, samozrejme príslušnou formou. Za druhé. V zime, ak bude sneh, si dám tú námahu a budem v pravidelných intervaloch fotiť ako tam, kde nie sú retardéry, je odpratávaný sneh. 

p. Grega, starosta MČ: Uzatváram rozpravu. Prosím prečítať návrh na uznesenie.

p. Süli, poslanec MČ a člen návrhovej komisie: Komisia neobdržala žiadny pozmeňujúci návrh, preto čítam pôvodný návrh, ktorý máte v materiáloch. Návrh na uznesenie: Miestne zastupiteľstvo mestskej časti Košice-Staré Mesto Miestne zastupiteľstvo mestskej časti Košice-Staré Mesto
1/ berie na vedomie stanovisko mesta Košice k spracovaniu projektu dopravného značenia prechodov pre chodcov na Kuzmányho sídlisku,
2/ schvaľuje zrušenie uznesenia Miestneho zastupiteľstva mestskej časti Košice-Staré Mesto č. 277 bod č. 2 zo dňa 28.06.2017,
3/ schvaľuje vypracovanie projektu dopravného značenia prechodov pre chodcov na Kuzmányho sídlisku v súlade s uznesením Miestneho zastupiteľstva mestskej časti Košice-Staré Mesto č. 277 bod č. 1 zo dňa 28.06.2017.

p. Grega, starosta MČ: Prosím hlasujte. 

Hlasovanie č. 24: za – 10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

BOD č. 16
Stanovisko mestskej časti Košice-Staré Mesto k bodu napojenia cyklistického chodníka v rámci Euro Velo 11 realizovaného v mestskej časti Košice-Džungľa.

p. Grega, starosta MČ: Otváram rozpravu. Pokiaľ sa nikto nehlási, uzatváram rozpravu, poprosím prečítať návrh na uznesenie. 

p. Süli, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto
1/ berie na vedomie žiadosť mestskej časti Košice-Džungľa o stanovisko mestskej časti Košice-Staré Mesto k bodu napojenia budúcich cyklistických chodníkov na území mestskej časti Košice-Staré Mesto na pripravovaný cyklistický chodník v rámci Euro Velo 11 na území mestskej časti Košice-Džungľa,
2/ schvaľuje napojenie pripravovaného cyklistického chodníka v rámci Euro Velo 11 na území mestskej časti Košice-Džungľa na budúce cyklistické chodníky na území mestskej časti Košice-Staré Mesto vedúce do centra mesta a to v bode napojenia na Rampovej ulici. 

p. Grega, starosta MČ: Prosím hlasujte. 

Hlasovanie č. 25: za –10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

BOD č. 17
Udelenie verejných ocenení mestskej časti Košice-Staré Mesto.
 
p. Grega, starosta MČ: Otváram rozpravu. Keďže sa nikto nehlási, poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje
1. 	cenu Miestneho zastupiteľstva mestskej časti Košice-Staré Mesto pre kolektív:
	Kolektív železničnej stanice Košice
2. 	cenu Miestneho zastupiteľstva mestskej časti Košice-Staré Mesto pre jednotlivcov:
	a) PhDr. Lýdia Urbančíková, Československej armády 3, 040 01 Košice
	b) Ing. Juraj Halász, Kuzmányho 13, 040 01 Košice
	c) Gabriel Kladek, Jakobyho 8, 040 01 Košice.

p. Grega, starosta MČ: Prosím hlasujte. 

Hlasovanie č. 26: za –10, proti – 0, zdržalo sa – 0, nehlasovalo – 0

p. Grega, starosta MČ: Materiál bol schválený.

BOD č. 18
Správy o výchovno-vzdelávacej činnosti materských škôl v zriaďovateľskej pôsobnosti mestskej časti Košice-Staré Mesto za školský rok 2016/2017

p. Grega, starosta MČ: Otváram rozpravu. Keďže sa nikto nehlási, poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje správy o výchovno-vzdelávacej činnosti materských škôl v zriaďovateľskej pôsobnosti mestskej časti Košice-Staré Mesto za školský rok 2016/2017 v predloženom znení.

p. Grega, starosta MČ: Prosím hlasujte. 

Hlasovanie č. 27: za – 10, proti – 0, zdržalo sa – 0, nehlasovalo – 0

p. Grega, starosta MČ: Bolo to schválené. 

BOD č. 19
Informatívna správa o výsledku Obchodnej verejnej súťaže parkovisko Hradbová.

p. Grega, starosta MČ: Otváram rozpravu. 

p. Süli, poslanec MČ: Tým, že sme odstránili staré plechové stoly z trhoviska, bolo vytvorených 24 parkovacích miest za Hradbovým múrom. Myslím si, že môžeme sa tým pochváliť, že v centre sme zase rozširovali v rámci našich možností parkovacie miesta a nepotrebovali sme k tomu žiadnu inú firmu. Iba sme využili tie priestory, ktoré vlastníme a priestory, ktoré sme zveľadili v minulosti. To je všetko.

p. Grega, starosta MČ: Ďakujem. Keďže sa nikto nehlási, poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto berie na vedomie informatívnu správu o výsledku Obchodnej verejnej súťaže parkovisko Hradbová v predloženom znení.

p. Grega, starosta MČ: Prosím hlasujte. 

Hlasovanie č. 28: za –9, proti – 0, zdržalo sa – 0, nehlasovalo – 1

p. Grega, starosta MČ: Materiál bol schválený. 

BOD č. 20
Návrh projektu 22. ročníka celomestskej recitačnej súťaže „Slovo bez hraníc 2017“

p. Grega, starosta MČ: Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje projekt 22. ročníka celomestskej recitačnej súťaže „Slovo bez hraníc 2017“ v predloženom znení.

p. Grega, starosta MČ: Prosím hlasujte.

Hlasovanie č. 29: za – 10, proti – 0, zdržalo sa – 0, nehlasovalo –  0

p. Grega, starosta MČ: Projekt bol schválený.

BOD č. 21
Návrh projektu 11. ročníka celomestskej speváckej súťaže „Spev bez hraníc 2017“.

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje projekt 11. ročníka celomestskej speváckej súťaže „Spev bez hraníc 2017“ v predloženom znení.

p. Grega, starosta MČ: Prosím hlasujte.

Hlasovanie č. 30: za – 7, proti – 0, zdržalo sa – 0, nehlasovalo –  3

p. Grega, starosta MČ: Projekt bol schválený.

BOD č. 22
Návrh projektu „Kurz prvej zdravotnej pomoci pre žiakov 7. a 8. ročníka základných škôl“.

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje projekt „Kurz prvej zdravotnej pomoci pre žiakov 7. a 8. ročníka základných škôl“ v predloženom znení.

p. Grega, starosta MČ: Prosím hlasujte.

Hlasovanie č. 31: za – 10, proti – 0, zdržalo sa – 0, nehlasovalo – 0

p. Grega, starosta MČ: Projekt bol schválený. 

BOD č. 23
Návrh projektu „Preventívny kurz pre deti Základnej školy Vojenská 13, Košice s nábehom na alergické a recidivujúce choroby dýchacích orgánov“.

p. Grega, starosta MČ:  Otváram rozpravu. Keďže sa nikto nehlási, uzatváram rozpravu a poprosím prečítať návrh na uznesenie. 

p. Hanesz, poslanec MČ a člen návrhovej komisie: Návrh na uznesenie: Miestne zastupiteľstvo mestskej časti Košice-Staré Mesto schvaľuje projekt projekt „Preventívny kurz pre deti Základnej školy Vojenská 13, Košice s nábehom na alergické a recidivujúce choroby dýchacích orgánov“ v predloženom znení.
 
p. Grega, starosta MČ: Prosím hlasujte.

Hlasovanie č. 32: za – 10, proti – 0, zdržalo sa – 0, nehlasovalo – 0

p. Grega, starosta MČ: Projekt bol schválený. 

BOD č. 24
Interpelácie poslancov Miestneho zastupiteľstva mestskej časti Košice-Staré Mesto.

p. Djordjevič, poslanec MČ: Včera sa na mňa obrátili Ing. Oľga Papcúnová a RNDr. Pavol Farkašovský z Kpt. Nálepku 5 ohľadom rušenia ich pokojného bývania kvôli osadeniu veľkého chladiaceho zariadenia na streche prevádzky oproti ich bloku. Je to vlastne za Ibizou. Teraz sa to už volá Viral club, čiže oproti vchodu 5. Tak isto táto prevádzka inštalovala silné osvetlenie do dvorovej časti, presne oproti oknám, čiže niečo ako reflektory. Mám aj fotografie. V noci sú tak silné, že prenikajú aj cez okná na siedmom poschodí. Fotografie budú zaslané na stránku. Žiadal by som, aby úrad zistil, kto tieto prvky inštaloval a po zistení pozvať túto spoločnosť na úrad na rokovanie ohľadom zjednania nápravy. Žiadam, aby som na stretnutí bol prítomný a pozvaný. Teraz ju budem podávať ako moju tridsiatu ôsmu interpeláciu. 

p. Petrovčik, poslanec MČ: Mám tých interpelácií viac, takže len to zhrniem, po bodoch poviem, aby som nezdržiaval a potom to odošlem mailom pánovi Šarockému. Basketbalový kôš na Kuzmányho sme už hovorili. To preskočím. Opakovanú interpeláciu dávam vo veci zabezpečenia odstránenia, prípadne skultúrnenia neestetického oplotenia pravoslávneho chrámu na Čsl. armády za OC TIP TOP. To bude jedna interpelácia. Ďalšia interpelácia bude vo veci zabezpečenia odpadkových košov v minimálnom počte 3 ks, ktoré na osobnom stretnutí mňa a zástupcu správy mestskej zelene, sme dohodli asi pred tromi mesiacmi, pred Gymnáziom Laca Novomeského 4. Zástupca správy mestskej zelene to prisľúbil. Dodnes sa tak nestalo. Zabezpečenie čistoty dvorovej časti Gymnázia Laca Novomeského 4. Opäť sa to mení na džungľu a odpad sa tam hromadí. Ďalšou interpeláciou bude interpelácia vo veci zabezpečenia opravy zničeného odpadkového koša medzi Laca Novomeského 3 a 4. Potom interpelácia vo veci zabezpečenia čistoty vo dvorovej časti na Kuzmányho 1 a Čsl. armády, nakoľko sú tam opakované nánosy odpadkov pri garážach. Tam sa myslím upratovalo pred týždňom, ale je tam už opäť. Vyzerá to tak ako to vyzeralo predtým. Interpelácia vo veci zabezpečenia opravy a dokončenia vysprávok asfaltových plôch pred vchodom Kuzmányho 1 Košice, ktorá je už vyše mesiaca nedokončená. Tu hneď na križovatke. A potom následne zabezpečenie komplexnej opravy asfaltového povrchu chodníka v celej šírke a dĺžke od križovatky na Kuzmányho až po Festivalové námestie. Už sa nám to tam opäť risuje, že tam bude tzv. tisíc odtieňov sivej, lebo zase sa to bude všetko len plátať a pritom ten chodník po celej dĺžke až po Festivalové námestie je totálne zničený a vyžaduje si komplexnú opravu v plnom profile a nie zase len plátanie. Ďalšou interpeláciou je interpelácia vo veci zabezpečenia dokončenia asfaltovej povrchovej úpravy po prekopávke chodníka a cesty zo strany vodární na ploche Magurská 11, kde bola havarijná situácia pred dvoma týždňami. Zase je to zasypané štrkom a nedokončené, ako stále po vodárňach. Ďalšia interpelácia vo veci zabezpečenia opravy, prípadne, a to je opakovaná interpelácia, odstránenia reťazových zábradlí popri ceste na Magurskej ulici, nakoľko sú zničené, neestetické a životu nebezpečné. To sa zase vraciam k tej téme, čo som hovoril. Tu sú dôležitejšie veci – zábradlia päťdesiat metrové na Vojenskej ulici ako životu nebezpečné, zhrdzavené a neestetické reťazové zábradlia pri OC LIPA. Ďalšou interpeláciou – zabezpečenie opravy dlažby na prechode pre chodcov a križovatky ulíc Bačíková a Hlavná, nakoľko je tam životu nebezpečná diera. Je to vlastne na prechode pre chodcov, kde sa križuje Bačíková ulica s Hlavnou, na rohu je tá lekáreň. Ďalšou je zabezpečenie obmedzenia prevádzky, prípadne riešenia drogérie na Kuzmányho 1 Košice z dôvodu predaja psychotropných látok neprispôsobivým občanom. Tam už sa to riešilo, viem že aj s políciou, ale sústavne je to absolútne nevyriešená vec. Stále a stále sa do kopí a je to stále horšie a horšie. Ešte tu mám vo veci zabezpečenia opravy štyridsať rokov starých detských preliezok na asfaltovom ihrisku pred Laca Novomeského 4, nakoľko dochádza k ohrozeniu života a zdravia detí. Tam konkrétne spred včera som to aj fotil. Je tam nalomená jedna preliezka, čiže tam hrozí doslova porezanie a úraz dieťaťu. To ma len zaujalo v súvislosti s tým, že som čítal, že na úrovni mesta sa bude nejakých 76 tisíc alebo koľko investovať a vyberali sa detské ihriská oveľa mladšie Furča, Západ. A tu štyridsaťročné preliezky opäť sa nebudú financovať. Toľko k tomu. Potom už len nejaké lavičky, to je nepodstatné. Ešte jedna opakovaná interpelácia. To je veľmi zaujímavé, že si tu nevieme poradiť s jedným vrakom osobného automobilu Renault na Tatranskej 3, ktorý tam stojí už 15 rokov a blokuje parkovacie miesto. Viem, že to bolo riešené cez mestskú políciu. Bezvýsledne. Predsa takto to nemôže skončiť, že pokrčíme plecami, auto tam stojí a je to neestetické. Ďalej je to interpelácia vo veci zabezpečenia osadenia bezpečnostných kamier za účelom prevencie vo dvore Gymnázia Laca Novomeského 4, Košice. To súvisí s tou prvou, aby sa nám tam opäť nezhromažďovali asociáli a nevytvárali neporiadok. Ešte je tu dosť podstatná vec. Zabezpečenie opravy povrchovej úpravy asfaltu na vjazde na Tatranskú ulicu od Festivalového námestia. Kto chodí autom, nech si to ide tam skúsiť. Už je to asi tri mesiace tak, že sa tam v podstate ledva dá prejsť. Tak je to prepadnuté. Ja chápem, že ešte sa tá stavba neskončila, ale minimálne to treba nejako riešiť. Ešte opakovaná interpelácia a už končím. V súvislosti s tou administratívnou budovou vo dvore Kpt. Nálepku, ktorú sme už raz myslím riešili, ale bezvýsledne, že čo s tým bude a kedy bude odstránená alebo ako riešená, lebo nevyhovuje hygienickým, bezpečnostným normám. Ďakujem. 

p. Grega, starosta MČ: Keďže sa nikto nehlási, uzatváram tento bod.

BOD č. 25
Rôzne.

p. Blaškovičová, poslankyňa MČ: Chcela by som jednu poznámku. Nechcela som to hovoriť pri bode č. 19, lebo predpokladám, že ešte tu boli médiá. Kolegovia, bez váhania ste schválili prenájom parkoviska súkromnej firme. Nikto z vás nezapochyboval, že je to dobré rozhodnutie. Ani na chvíľku mi nenapadlo podozrievať vás, že niečo s tou firmou máte. Takže verte, že v roku 2012, keď sa schvaľovali parkoviská pre firmu EEI, mňa určite nenapadlo, že zdvíham ruku pre nejakú súkromnú firmu, ale pre prospech mesta. Chcem tým vlastne len povedať, že keď si niekto vyberie nejaký meter, tak pri ňom treba trošku zostať alebo porozmýšľať predtým ako budeme niekoho obviňovať. To je pre kolegu na kraji. Ďakujem.

p. Trnka, poslanec MČ. Faktická poznámka: Dalo by sa veľa, ale len jedna vec. Pani kolegyňa, pozrite si za koľko je ten prenájom pre nás a za koľko pre mesto na jedno parkovacie miesto. Zistíte, že je to niekoľko násobne viac. A keď sa na to pozriete z pohľadu ekonomiky, tak je to úplne niečo iné. Takže, prosím, pozrite si to koľko nám platia za jedno parkovacie miesto a koľko platí EEI v meste. Ďakujem.

p. Grega, starosta MČ: Ja len pridám, že to naše parkovisko nebolo na úkor zelene. 

p. Till, prednosta MÚ: My máme takú úlohu informovať vás na mesačnej báze o stave a vývoji majetkovo-právneho vysporiadania parkovísk Tatranská, Magurská a Pajorova. Keďže ten list ste nečítali, tak vám ho chcem prečítať a potrebujeme zaujať stanovisko.
Citujem: „Vec: Majetkovo-právne vysporiadanie parkovísk Tatranská, Magurská, Pajorova – stanovisko k predžalobnej výzve – pokus o zmier. Dňa 18.05.2017 mestská časť Košice-Staré Mesto zaslala mestu Košice list – žiadosť o majetkovo-právne vysporiadanie parkovísk, ktoré realizovala v predchádzajúcich rokoch na uliciach Tatranská, Magurská, Pajorová v celkovom počte 153 parkovacích miest a v súčasnosti sa nachádzajú v zóne plateného parkovania. Mesto Košice listom zo dňa 8.6.2017 navrhlo osobitný spôsob majetkovoprávneho usporiadania dotknutých parkovacích miest. Miestne zastupiteľstvo mestskej časti Košice-Staré Mesto vyslovilo nesúhlas s predloženým návrhom mesta. Mestská časť v liste zo dňa 12.7.2017 zaslala mestu Košice predžalobnú výzvu (pokus o zmier), v ktorom bližšie „tlmočila“ závery z rokovania miestneho zastupiteľstva a vyzvala mesto Košice na pokračovanie rokovania o majetkovoprávnom vysporiadaní spolu s požiadavkou na vydanie bezdôvodného obohatenia a upustenia od užívania predmetných parkovacích miest. V prvom rade mesto Košice zdôrazňuje svoj záujem vyriešiť uvedenú záležitosť mimosúdnou cestou. Vzhľadom na to, že predmetné parkovacie miesta sa nachádzajú v zóne plateného parkovania, mali by slúžiť primárne na parkovanie rezidentov. V tejto súvislosti si dovoľujeme opätovne poukázať na skutočnosť, že pokiaľ by tieto parkovacie miesta boli vyčlenené mimo zónu plateného parkovania, s veľkou pravdepodobnosťou dôjde k zníženiu parkovacích možností obyvateľov žijúcich v daných lokalitách (napr. tieto miesta budú môcť byť využívané bez obmedzenia návštevníkmi, služobnými motorovými vozidlami, nákladnými motorovými vozidlami a pod.). Z toho dôvodu sa nazdávame, že snaha oboch zainteresovaných subjektov (mesto, mestská časť) by mala smerovať k takému riešeniu, na základe ktorého predmetné parkoviská budú súčasťou systému rezidentského parkovania definovaného príslušným všeobecne záväzným nariadením mesta Košice. A toto riešenie sa dá dosiahnuť v zásade len prevodom parkovacích plôch z vlastníctva mestskej časti do vlastníctva mesta. Z vyššie špecifikovanej korešpondencie medzi mestom a mestskou časťou je zrejmé, že zatiaľ sa ako hlavný rozporný bod javí stanovenie kúpnej ceny. V tejto súvislosti opätovne poukazujeme na mnoho rokov zavedenú prax, že v prípade investícií zrealizovaných mestskými časťami (napr. chodníky, parkovacie miesta, verejné osvetlenie a pod.) tieto odovzdávajú do vlastníctva mesta bezodplatne resp. za symbolickú cenu. Samozrejme, je potrebné prihliadať aj na skutočnosť, že mesto pri majetkovoprávnom riešení investícií realizovaných mestskými časťami sa snažilo vždy vychádzať v ústrety, najmä tým, že im zverilo (bezodplatne) svoje pozemky do správy, resp. prenajalo svoje pozemky sa symbolické nájomné. Pri bežnom prenechávaní majetku mesta do užívania mestskej časti by si mesto mohlo uplatňovať nájomné v obvyklej výške, k tomuto kroku však prakticky nikdy nepristúpilo. V tomto prípade však návrh mesta – ako už bolo uvedené aj v predchádzajúcom liste mesta – akceptuje požiadavky mestskej časti, aby kúpna cena nebola len v symbolickej výške. Ak mestská časť bude trvať na svojich požiadavkách (čo sa týka špecifikácie výšky kúpnej ceny), uzatvorenie dohody nebude možné – v takom prípade mesto po opätovnej analýze zrejme na jednej strane bude akceptovať požiadavku mestskej časti na finančnú náhradu predstavujúcu výnos z výberu parkovaného na dotknutých parkovacích miestach, na druhej strana však mesto bude nútené zrušiť bezodplatné užívanie vlastných pozemkov (zverených do správy mestskej časti, resp. do nájmu za symbolické nájomné) a bude požadovať od mestskej časti náhradu za užívanie vo výške obvyklého nájomného. Dovoľujeme si však vysloviť predpoklad, že uplatnením tohto postupu sa môže mestská časť dostať do nepriaznivejšej pozície akoby v prípade, žeby akceptovala pôvodný návrh mesta, môže to mať dopad na rozpočet mestskej časti. Záverom však mesto Košice znovu deklaruje vôľu vysporiadať všetky majetkovoprávne záležitosti týkajúce sa predmetných parkovacích miest tak, aby dané miesta plnili svoj účel predovšetkým v prospech obyvateľov mestskej časti v daných lokalitách. Mesto však apeluje na to, aby boli zachované mnoho rokov zaužívané procesy pri majetkovoprávnom vysporiadaní. S úctou MUDr. Richard Raši, PhD., MPH, primátor“. 

p. Grega, starosta MČ: Pripomína mi to tak ako keď sa rodič vyhráža deťom, že im odoberie vreckové alebo ich vydedí. Nemôžem si pomôcť. Musíme vydržať v každom prípade a naozaj pevne verím, že sa zmení skladba mestského zastupiteľstva, aj vedenia mesta a že tam budú naozaj poslanci, ktorí budú rozmýšľať aj srdcom a riadiť sa svojím svedomím a vedomí a nie tým, čo sa povie niekedy pred zastupiteľstvom, lebo proste ono je to tak. Ale ten čas príde, lebo ono to už dosť vrie aj medzi Košičanmi. Neviem, či je potrebné pokračovať. Vy sa musíte vyjadriť v tých sporoch, lebo mi to také detinské pripadá, keď sa súdia alebo majú problémy matka s dcérou alebo otec so synom. Však my sme jedna rodina. Len preto sme zlí, že máme možno iný názor. Tak by to nemalo byť. 

p. Roland, poslanec MČ. Faktická poznámka: Ktoré plochy máme my v prenájme od mesta Košice, z ktorých máme hmotný zisk? Lebo tam v niektorej vete sa hovorí o niečom podobnom. Čiže to, že  ako je to s chodníkmi sme riešili v inom bode. Či máme nejaké plochy, kde my máme zisk za tie roky. 

p. Bilčak, vedúci oddelenia právneho a personálneho: V krátkosti ak môžem zareagovať. Tak sú napríklad plochy, kde sú pozemky pod garážami, ktoré ešte nie sú vysporiadané, tak tam sú uzatvorené nájomné zmluvy, kde mestská časť má uzatvorené nájomné zmluvy s nájomcami a má z toho príjem. Takto z hlavy vám neviem hneď tak narýchlo povedať, ale samozrejme dá sa pripraviť tento materiál a dať k tomu nejaké bližšie ... . Alebo prípadne reklamné plochy, ktoré sú umiestnené na pozemku mesta Košice. Tam, kde máme správu, tak je v podstate pravda to, že neplatíme za to žiadny nájom, ale ani žiadny významný ekonomický prínos z toho zase nie je až taký. Vieme zobrať súbor nájomných zmlúv a vieme povedať, že z prenájmu zverených pozemkov máme takýto príjem. To sa dá. V podstate aj táto budova je mesta Košice a plynú nám príjmy z prenájmu v rámci tejto budovy. 

p. Grega, starosta MČ: No ale odovzdávame mestu polovicu z toho. 

p. Bilčak, vedúci oddelenia právneho a personálneho: Áno, je tam regulatív, takže päťdesiat na päťdesiat. 

p. Süli, poslanca MČ: Reagujem na pána Rolanda. My od mesta nemáme prenajaté pozemky. My od mesta máme zverené pozemky a to je podstatný rozdiel. Zverené pozemky. Aj pozemok pod touto budovou je zverený do správy. Pozemok pod krytou plavárňou máme zverený do správy. Keby sme mali prenajatý pozemok od mesta za účelom podnikania, to je iná káva. Ale máme zverené do správy, aby sme mohli plniť pre účely samosprávy mestskej časti. A to je podstatný rozdiel.

p. Petrovčik, poslanec MČ: Pozorne som si vypočul tú odpoveď. De facto asi ako tu sedíme sme neočakávali ani nejakú inú odpoveď ako takúto. Ale priznám sa, nečakal som, že vedenie magistrátu pôjde až do takejto formy. De facto to je v podstate to, čo bolo prečítané, to je vydieranie. To si treba povedať a jasne pomenovať. Fakticky my sme tu vydieraní, že keď my toto im, tak oni nám. Ale v podstate bolo správne podotknuté, aby sme si tu nemýlili pojmy s dojmami, že správa a nájom. To sú dosť rozdielne pojmy. Chcem poprosiť aj kolegov, aby sa nenechali dať zmiasť týmto listom, lebo on je zámerne tak napísaný, ako je napísaný. To je jedna vec. Druhá vec. Ja tak isto nie som zástanca, som skôr človek, ktorý nechce ísť do konfliktu a skôr hľadať. Ale otázne je, že keď raz pretečie pohár trpezlivosti, že dokedy. Lebo aký tu je vzťah medzi mestom a touto mestskou časťou, voči našej mestskej časti ako sa správa vedenie tohto mesta, to je neuveriteľné. Kam až je ochotné toto vedenia mesta zájsť len v súvislosti, aby ochraňovalo biznis firmy EEI, to je neuveriteľné. To je proste nonsens. Nemám čo k tomu dodať, to každý, kto toto sleduje, si k tomu urobí svoj názor a obraz. Chcel by som povedať takú vec, to teraz nie preto, že oficiálne to chcem povedať, ale vieme, bavili sme sa o tom na poslednej komisii, hoci nebola uznášania schopná. Mohli by sme my tu otvoriť iné kauzy. Nebudem konkrétny, ale vieme o nejakej dlažbe a podobne. Čiže môžeme aj my tu potom vypisovať takéto listy a to už sa bavíme o trestno-právnej zodpovednosti niekoho. Neviem ako, ale keď to pôjde takýmto smerom, tak to potom asi budeme musieť vytiahnuť na svetlo božie. Toľko k tomu. Ešte by som chcel k tomuto bodu, keď sa to dá jeden návrh na uznesenie a keď sa dá hlasovať. Nemôžeme. Takže asi potom nabudúce. Informoval som o tom aj na komisii. To je úplne iná téma. Keďže po posledných skúsenostiach na Kuzmányho sídlisku, kde občania boli dva dni bez vody a cisterna sa tam objavila nejako sporadicky raz za tri hodiny a v podstate tí občania boli celú noc bez vody bez toho, aby videli, žeby sa niečo robilo. Páni pracovníci z vodárni prišli ráno na ôsmu do práce. Vôbec im to nevadilo, že okolití ľudia boli celú noc bez vody. Samozrejme komunikačné oddelenie vodární vydalo jednu krásnu nakoncipovanú správu, ako stále, a to bolo všetko. Takže ja by som na základe toho chcel reagovať takým návrhom uznesenia, ktoré vám potom dám na budúce. Miestne zastupiteľstvo mestskej časti Košice-Staré Mesto poveruje starostu mestskej časti Košice-Staré Mesto, aby ako štatutár mestskej časti Košice-Staré Mesto listom požiadal Východoslovenskú vodárenskú spoločnosť, a. s. o presný rozpis, vrátane projektovej dokumentácie o veku a technickom stave rozvodov vody a kanalizácie na území mestskej časti Košice-Staré Mesto, ktoré spravuje Východoslovenská vodárenská spoločnosť, a. s. Aby sme sa vyhli a hlavne neboli prekvapení najbližšie mesiace a roky, kde nám to zase stále takto bude spôsobovať problémy, lebo jednoznačne tento podnik len pláta diery a samozrejme sa tým nechce veľmi chváliť, v akom stave má tieto rozvody a vekovo, a technicky.

p. Süli, poslanec MČ: Chcel by som niekoľko slov povedať k tomu parkovaniu. Ja som očakával, že mesto navrhne nám, že dá desať percent z parkovacích miest, čo vyberá parkovanie na tých parkoviskách, čo sme my vybudovali na pozemkoch mesta. Keď sme prvýkrát budovali ešte za onoho času, tak tam tá podmienka, že nám dali do správy alebo súhlas a že potom odovzdáme stavbu za jednu korunu, to nebolo. To bolo postupne neskôr, myslím až v treťom alebo štvrtom volebnom období. Takže očakával by som to, že sa dohodneme alebo navrhnú nejakú dohodu desať, dvadsať percent z vybratého parkovného nám odovzdajú. Ale podstata je niekde inde. Z parkovného, čo vyberáme na Hradbovej ulici sto percent ide do kasy našej mestskej časti a nejde päťdesiat percent niekde do cudzieho štátu k neznámej firme. To je prvá otázka. Uvažovali sme onoho času aj my, že budú vyberať tam naši pracovníci. Za onoho času bolo stredisko obecných služieb, že vyberalo. Bol tam dosť taký nekontrolovateľný stav, lebo ten výberčí vyberal trošku aj do vlastného vrecka, aj niečo odvádzal. Nedalo sa to kontrolovať. A dnes, keď minimálna mzda je okolo 480 eur je mesačne, keby sme na tom parkovisku tam mali jedného zamestnanca, museli by sme jednému vyplatiť 480, ale keď tam sa robí na dve zmeny, je to prosím pekne cca asi 8 tisíc eur mesačne. Toľko by sme museli zaplatiť, ale jeho práca by stála viac, lebo my by sme museli ešte nejaké odvody zaplatiť, že by to bolo okolo desať. Momentálne tým, že tam vyberá cudzia firma tým, že to dostala do prenájmu tieto priestory na vyberanie parkovného nám odvádza ročne 30 tisíc eur. 15 tisíc za hornú časť, 15 tisíc za dolnú časť. Keď som vyrátal, že čo odovzdáva firma EEI a čo odovzdáva firma Triparr, tak 400 eur máme za jedno parkovacie miesto ako nájomné, príjem z toho, ale tá EEI má podstatne nižšiu. Necelých 100. Asi štvornásobok máme my z parkovného pani poslankyňa Blaškovičová. Štyri krát viac vyberáme za jedno parkovacie miesto na Hradbovej ulici ako EEI a nemáme s tým prakticky žiadnu starosť. Keby tam boli naši pracovníci alebo pracovníci nejakého strediska obecných služieb alebo neviem koho, stálo by nás to pomaly takých 10 000 eur ročne. Teraz máme z toho 30 000 eur k dobru. Toľko. Prečo to nevyberáme sami, prečo to nevyberá mestská polícia trebárs, prečo to nevyberá mesto? Z podobných dôvodov. Rozdiel názorov väčšiny občanov je taký, že prečo sa musíme deliť s nejakou zahraničnou firmou na parkovnom. 

p. Grega, starosta MČ: To je to, že my sme sami chceli, ale mestská časť nemôže sama vyberať, ale taká možnosť, teraz mi napadlo, že do budúcna, keď budeme robiť tú plaváreň, keď pretransformujeme, že by mohla aj ona toto dostať do vienka, že aj parkovanie a tým pádom by sme ešte mohli mať viac. Tam je ešte jeden rozdiel, keď sa bavíme už o tých  parkoviskách, že toto bol nevyužitý priestor, kde sa neparkovalo a tam, kde EEI, to sú vlastne rezidentské miesta atď. Nebudem ďalej hovoriť. Nepomohlo to, pretože už asi odkedy to funguje, trištvrte roka, tak ako to je v centrálnej mestskej zóne, tak už sa mi desať krát stalo, že som nemal kde zaparkovať a predtým 22 rokov som nemal ten problém. Tým ľuďom, čo tam bývajú, to nepomohlo. 

p. Djordjevič, poslanec MČ: Budem reagovať, lebo som sa prihlásil s interpeláciou, na pána Ing. Süliho. Ale v rýchlosti ešte odpoviem pánovi Petrovčikovi. S tým vyžiadaním zo strany úradu k projektovej dokumentácii úplne súhlasím. Ale čo sa týka toho, že pracovníci vodární tam neboli v noci. No ja ako zástupca vlastníkov 134 ľudí zo Škultétyho 2 som o jedenástej večer šiel a boli tam. Netreba veriť všetkému, čo sa človek dočíta na Facebooku. Bolo mi povedané, že nemôžu zvárať, lebo sa pokúsili o zvar, ale bolo všetko mokré. Tak sa čakalo do rána. Čiže si treba overiť fakty a potom ich spustiť. Tu nešlo o žiadne zanedbanie. Stretával som sa s názormi ľudí, prečo nedali vedieť. No jednoducho, keď je porucha, tak nemôžu dať dopredu vedieť. Samozrejme, že bude nejaká odstávka vody, to je jasné. Na druhej strane má pán Petrovčik pravdu, že pravdepodobne budú tie rozvody zanedbané, resp. staré a bude sa to stávať častejšie. Vám tu odpoviem asi tak. Neviem, do akej miery sa čítajú materiály, ale keď prišla prvá odpoveď z mesta, mesto Košice navrhovalo Starému Mestu, že všetky peniaze do roku 2022, počas doby trvania zmluvy mesta s EEI, to znamená 50 percent z príjmu za parkovné, to znamená za rezidentské karty a po novom od januára podľa platného všeobecne záväzného nariadenia č. 157, že môžu parkovať štyri hodiny aj návštevy denne, čiže aj 50 percent z týchto príjmov mesto navrhuje platiť Starému Mestu. To vy hovoríte tak, ako keby mesto len chcelo zadarmo previesť. Nie. Mesto tu dalo návrh, že bude dávať všetky príjmy, ktoré ono má za tieto parkoviská. Bola tam výnimka jedna ulica. Neviem, či Magurská alebo Pajorova, lebo tam bolo v zmluve, že máme to dať za euro, ale oni dali návrh, ktorý nebol až tak neseriózny ako sa tu o ňom hovorí. Keď sa mýlim, opravte ma. Navrhovali aj tu pri sobášnej sieni nejaké miesta. Koľko? Šesť. V poriadku, veď ja som tu povedal. 

p. Grega, starosta MČ: Ale my sme tých šesť miest mali dávno schválených. 

p. Djodjevič, poslanec MČ: Ja tomu rozumiem, ale tu sa bavíme teraz, nemáme ... . Pri tom ďalšom navrhujú šesť miest. Netvrdím, že to je nejaká kráľovská ponuka, ale nebavme sa, že chcú zadarmo. Tu by bol príjem pre mestskú časť. Netvrdím, že by sa naplnila investícia mestskej časti, ale týmto riešením jednak nič sa nevyriešilo. Už rok tu rozprávate o týchto veciach. Uvidíme ako rozhodne súd a či bolo vôbec nutné ísť na súd s touto vecou. Len to som chcel na ozrejmenie, že to nebola ponuka dajte nám zadarmo. Tu bola ponuka, o ktorej sa vôbec ani nehovorilo. 

p. Grega, starosta MČ: Zareagoval by som, s tými miestami. Už sa nad tým ani nesmejem, ale to keď niekomu poviem, tak sa dívajú na mňa, že kde to žijeme v Košiciach, že proste Staré Mesto nemá parkovacie miesto pre vedenie, pre pracovníkov, pre vás. Viem, že aj pán Lasky dostal niekedy papuču. To nie je normálne, ale to už sme si zvykli. 

p. Blaškovičová, poslankyňa MČ: Keďže nechcem dostať papuču, neviem dokedy som si zaplatila. Vlastne som sa chcela spýtať ako je to s pozemkom pod plavárňou, či ho máme zverený alebo ho máme v prenájme, alebo ako to je. Ďalšia vec. Keď sme sa tu o tomto našom súdnom spore bavili minule, ja som samozrejme aj mestská poslankyňa, ale predovšetkým som staromešťanka, takže mi záleží na dobrom vzťahu mestskej časti a mesta. Pán starosta, ty teraz budeš vedieť. Na ostatnom mestskom zastupiteľstve sme dostali nejaké peniaze naviac mestská časť. Však? Rozdeľovalo mesto. Ja by som len chcela vedieť. Pán Süli je predseda finančnej komisie. Určite budete vedieť. Koľko dostávame ročne príspevky od mesta, na ktoré nemáme nárok? To znamená príspevok na plaváreň, na šport, na Löfflerovo múzeum, na škôlky. Koľko toho asi je do roka? Ten konflikt, do ktorého ideme, či nám za to stojí.

p. Grega, starosta MČ: Chcel by som jednu vec povedať. Viete, dostávame k významu a k poslaniu tých zariadení, na ktoré to ide, to znamená na plaváreň a na múzeum, strašne málo. Kedysi a ty si bola poslankyňa vlastne od začiatku, určite by ste nešli do toho, že sa zriadi múzeum a že si kúpite plaváreň ako mestská časť. Keby ste vedeli, že v roku 2006 už dane za fyzické a právnické osoby si zoberie mesto. To je dôsledok toho. V Bratislave je tých 50 percent. Nič iné. Len hovorím o financiách. Nič iné neostáva do budúcna, len tento stav zmeniť. A urobíme všetko preto, aby sa zmenil a ten stav sa zmení. Nemôže to by postavené, keď niekto si stavia tak, proste financovanie mestskej časti, že tí poslanci nás nevelebia, tí poslanci v meste nehlasujú za moje návrhy, ten starosta je proti. To si len kopú svoj hrob, ktorí to robia, pretože to garde sa nie že môže zmeniť, ono sa zmení. A keď to bude zase naopak, tak čo budú robiť tí, ktorí sú momentálne pri moci a rozhodujú, a nebudú? Tak by sa proste nemalo robiť, lebo my máme robiť pre ľudí a tu žijú ľudia, ktorí volili i takých, i tých ľudí. Takže sa treba od toho odosobniť. Čiže každá mestská časť by mala dostať peniaze a hospodáriť si s nimi a koho si zvolí, to je jej záležitosť. 

p. Süli, poslanec MČ. Faktická poznámka: Si poslankyňou za Staré Mesto od začiatku, keď dobre viem. Dane z nehnuteľnosti mestskej časti Košice-Staré Mesto v roku 2006 odišli komplet do mesta. Fajn. To sú veľké peniaze. Prenajímali sme Hlavnú ulicu onoho času, keď to vzniklo, za jednu korunu za štvorcový meter a deň podnikateľom na Hlavnej ulici. Dnes je to asi desať eur za meter štvorcový a deň. A je to v príjmovej časti mesta Košice. Veľmi veľké peniaze. Dnes z hlavy to neviem vypočítať, že koľko, lebo neviem, ale dá sa zistiť. Keď si vyžiadame takýto údaj, mali by nám na to odpovedať, lebo sú to verejné peniaze, mali by sme na to dostať odpoveď. Ale podstata je nie mestská časť, nie starosta, nie hlavný kontrolór a nie poslanci dostanú peniaze z mesta, ale občania tejto mestskej časti. A my sme boli tí, ktorí sme kúpili plaváreň z tých skromných peňazí, čo sme mali k dispozícii len preto, lebo keby sme to neboli kúpili, dnes sa tam predáva zelenina, je to veľkosklad zeleniny. Bol som pri tom. A v podstate nám chcel predať túto plaváreň za 180 miliónov korún jeden konateľ nejakej konkurznej firmy. Našťastie došlo k tomu, že sme to mohli za necelých 23 kúpiť. Aj sme to kúpili. Keď my to nekúpime, dnes plaváreň v Košiciach, v kraji, nie je. A keď nám niekto dáva peniaze na plaváreň z mesta ako almužnu, tak to nedáva mestskej časti, nie pre krytú plaváreň, ale pre občanov mesta, možno aj širšieho okolia, ktorí sa tam chodia kúpať. Keby toto nebolo, tam nie je nič. Čo sa týka pozemku, pozemok pod plavárňou je majetkom mesta. Chvalabohu. Keby nebol majetkom mesta, tak možno tam dnes ani plaváreň nie je. Dodnes sa hádajú železiarne so Sokoľanmi a s mestom Košice, čo sa týka daní z nehnuteľností, o veľké peniaze. A prečo sa hádajú? Lebo mesto Košice nebolo schopné dohodnúť sa so Sokoľanmi a Sokoľany mali právo vymáhať daň z nehnuteľnosti v nižšej miere než mesto Košice. Veľké peniaze, veľmi veľké peniaze. Keby nebol Strelingstav, sme o 80 miliónov eur lepší. Strelingstav kto zapríčinil? Mesto Košice prosím. Ty si bola pri tom. Nemôžeš hovoriť, že si nebola, lebo si bola. Ale bola si poslankyňou. Akože nie? No jedno. Keď toto tak zoberiem do úvahy, Kováčsku ulicu sme akú zobrali? Jednu ohavnú dieru. Kto ju dal do poriadku? My. Zobrali sme na to úver? Nezobrali sme. Z našich skromných peňazí čo sme mali, ale pekne ako dneska je, vypochodovali sme z tohto systému tak, že mesto sa stará o centrum mesta, vyberá dane z nehnuteľnosti, veľké peniaze, podstatne viac než nám dáva. Percentuálne. Neviem, či desať percent dostaneme z toho. Staráme sa o Múzeum Vojtecha Löfflera, jediné múzeum, ktoré ako tak schopné je a 23 rokov funguje. Staráme sa o tú sféru umelcov, ktorí tu sú. Boli sme pri tom, keď sme založili Staromestské divadlo. Keď sa pamätáš, tiež sme to urobili bez mihnutia oka. My sme prispievali tam, nehovor, že nie. Staré Mesto neprispelo nič, nikdy? Do Prahy ste za aké peniaze šli? Snáď za staromestské peniaze. Nehovor, že nie. No jedno. Podstatné je to, že mesto Košice dáva len nepatrný zlomok toho, čo vyberá na území Starého Mesta a nedáva to tejto garnitúre, čo tu sedíme, ale občanom tejto mestskej časti. Odmietam taký názor, že oni sú nejakí veľkorysí voči nám. Vôbec nie sú veľkorysí. Trápia sa s financiami ako každé jedno mesto a trápia sa preto, lebo v minulosti vykonali takéto niektoré obchodné dobrodružstvá, na ktoré potom doplatili. Keď sa pozerám na to, ako dnes špárujú na Alžbetinej a Hlavnej ulici, s brúskami ručne špáru vyberajú, bytový podnik, a vyplňujú nejakým cementom, tak je to smutná vec. Kováčsku ulicu kto urobil? My, mestská časť. Zvonársku kto? My.

p. Blaškovičová, poslankyňa MČ: Pán starosta, ja so ťa neobvinila z ničoho a pritom ty si bol poslancom, keď sa riešila kauza Strelingstav. Tu nejde predsa o žiadne obviňovanie. Však je nepochybné, že mestská časť urobila strašne veľa, nemusíme sa o tom baviť, pretože financiami sme vydierateľní. A to je tá vec, o ktorej som hovorila minule, že môžeme byť vydierateľní a to sa presne stalo. Ja nehovorím o tom, čo je morálne. Nepochybujem o tom, že pokiaľ tu boli peniaze, sa urobilo strašne veľa. Bola by šanca, keby tých peňazí bolo viac. Prepáč, ale osobné ataky a útoky si vôbec nezaslúžim, lebo ničím som k tomu neprispela. Ďakujem.

p. Grega, starosta MČ: Keďže sa nikto nehlási, uzatváram tento trošku búrlivý bod, ale aj to treba, treba si povedať. 

BOD č. 26
Záver.

p. Grega, starosta MČ: Uzatváram XVIII. rokovanie miestneho zastupiteľstva a ďakujem za účasť. 

V Košiciach, 27.09.2017

Zápisnicu vyhotovila: Mária Vidová 

Overovatelia zápisnice: 	Ing. Eva Hulmečíková      	Podpísala dňa: 17.10.2017

				MUDr. Róbert Roland	Podpísal dňa: 17.10.2017				

Podpísal dňa: 18.10.2017					Podpísal dňa: 18.10.2017		
Karol Till 						Mgr. Ľubomír Grega
    prednosta Miestneho úradu 			            starosta mestskej časti
mestskej časti Košice-Staré Mesto 				   Košice-Staré Mesto

Schválený program:

1.	Otvorenie a schválenie programu
2.	Určenie overovateľov zápisnice
3.	Voľba návrhovej komisie
4.	Voľba prísediacich Okresného súdu Košice I na volebné obdobie 2018 - 2021
5.	Informácia o činnosti starostu mestskej časti Košice-Staré Mesto od XVII. zasadnutia Miestneho zastupiteľstva mestskej časti Košice-Staré Mesto
6.	Informácia o plnení úloh vyplývajúcich z uznesení od XVII. zasadnutia Miestneho zastupiteľstva mestskej časti Košice-Staré Mesto
7.	Správa o kontrolnej činnosti hlavného kontrolóra mestskej časti Košice-Staré Mesto za obdobie od konania XVII. rokovania Miestneho zastupiteľstva mestskej časti Košice-Staré Mesto
8.	Správa o plnení programového rozpočtu mestskej časti Košice-Staré Mesto k 30.06.2017
9.	Žiadosti o zmenu vzťahov k nehnuteľnostiam
10.	Návrh na odňatie majetku zvereného  do správy mestskej časti Košice-Staré Mesto
11.	Správa o stave, vývoji a vymáhaní pohľadávok mestskej časti Košice-Staré Mesto            so stavom ku dňu 31.08.2017
12.	Návrh na odpis pohľadávok voči dlžníkom COMTEX Slovakia s.r.o., J&J CASSOVIA s.r.o., PIVO KOŠICE s.r.o., WORK TEAM s.r.o., Ivan HUBA, Ferrara s.r.o.
13.	Správa o rozpočte a pohľadávkach rozpočtovej organizácie Mestská krytá plaváreň, informácia o plánovanej úprave cenníka a žiadosť o doplnenie zriaďovacej listiny
14.	Pokračovanie rokovania miestneho zastupiteľstva o prerušenom bode z XIV. zasadnutia zo dňa 15.12.2016 – Informatívna správa – vytipovanie vhodných parkovacích plôch a podzemných parkovísk“
15.	Stanovisko mesta Košice k spracovaniu projektu dopravného značenia prechodov pre chodcov na Kuzmányho sídlisku
16.	Stanovisko mestskej časti Košice-Staré Mesto k bodu napojenia cyklistického chodníka v rámci Euro Velo 11 realizovaného v mestskej časti Košice-Džungľa
17.	Návrh na udelenie verejných ocenení mestskej časti Košice-Staré Mesto
18.	Správy o výchovno-vzdelávacej činnosti materských škôl v zriaďovateľskej pôsobnosti mestskej časti Košice-Staré Mesto za školský rok 2016/2017 
19.	Informatívna správa o výsledku Obchodnej verejnej súťaže parkovisko Hradbová
20.	Návrh projektu 22. ročníka celomestskej recitačnej súťaže „Slovo bez hraníc“
21.	Návrh projektu 11. ročníka celomestskej speváckej súťaže „Spev bez hraníc“
22.	Návrh projektu „Kurz prvej zdravotnej pomoci pre žiakov 7. a 8. ročníka základných škôl“
23.	Návrh projektu „Preventívny kurz pre deti Základnej školy Vojenská 13, Košice s nábehom na alergické a recidivujúce choroby dýchacích orgánov“
24.	Interpelácie poslancov Miestneho zastupiteľstva mestskej časti Košice-Staré Mesto
25.	Rôzne
26.	Záver